**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 07-НЫ ӨДӨР /ЛХАГВА ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 1-3 |
|  | 1.Хөгжлийн бодлого, төлөвлөлтийн тухай хуулийн төсөл болон хамт өргөн мэдүүлсэн хуулийн төслүүд/Засгийн газар 2021.06.30-ны өдөр өргөн мэдүүлсэн, хэлэлцэх эсэх/  2.Хөгжлийн бодлого, төлөвлөлтийн тухай хуулийн төсөл /Улсын Их Хурлын гишүүн С.Бямбацогт нарын 12 гишүүн 2021.07.02-ны өдөр өргөн мэдүүлсэн, хэлэлцэх эсэх/    3.“Ажлын хэсэг байгуулах тухай” Байнгын хорооны тогтоолын төсөл/Засгийн газар болон Улсын Их Хурлын гишүүдээс өргөн мэдүүлсэн Хөгжлийн бодлого, төлөвлөлтийн тухай хуулийн төсөл хуулийн төслийг нэгтгэн боловсруулж, нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах бүхий ажлын хэсэг байгуулах тухай/ | 4-20  20-31  31-32 |

***Монгол Улсын Их Хурлын 2021 оны хаврын ээлжит чуулганы***

***Эдийн засгийн байнгын хорооны 7 дугаар сарын 07-ны өдөр***

***/Лхагва гараг/-ийн хуралдааны товч тэмдэглэл***

Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Эдийн засгийн байнгын хорооны дарга Ж.Ганбаатар, Улсын Их Хурлын гишүүн Б.Баттөмөр, С.Бямбацогт нар “Их эзэн Чингис хаан” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 14 гишүүн цахим хуралдааны программын ирцэд бүртгүүлж, 73.7 хувийн ирцтэйгээр хуралдаан 12 цаг 04 минутад Төрийн ордны “Их эзэн Чингис хаан” танхимд эхлэв.*

***Нэг.****Хөгжлийн бодлого, төлөвлөлтийн тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021.06.30-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, мөн газрын Бодлого, төлөвлөлтийн газрын дарга П.Зохихсүрэн, Сангийн яамны Эдийн засгийн бодлогын газрын дарга Г.Батхүрэл, Макро эдийн засгийн хэлтсийн дарга Г.Ганбаяр нар “Их эзэн Чингис хаан” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Баянмөнх, Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж “Их эзэн Чингис хаан” танхимаас танилцуулав.

Төслийн үзэл баримтлалын талаар Улсын Их Хурлын гишүүн Б.Баттөмөр, Ж.Ганбаатар нар “Их эзэн Чингис хаан” танхимаас, Улсын Их Хурлын гишүүн Ц.Даваасүрэн, С.Чинзориг нарын цахимаар тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, мөн газрын Бодлого, төлөвлөлтийн газрын дарга П.Зохихсүрэн, Сангийн яамны Эдийн засгийн бодлогын газрын дарга Г.Батхүрэл нар “Их эзэн Чингис хаан” танхимаас хариулж, тайлбар хийв.

Төслийн талаар Улсын Их Хурлын гишүүн Б.Баттөмөр, С.Чинзориг, Ж.Ганбаатар нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Ж.Ганбаатар:** Хөгжлийн бодлого, төлөвлөлтийн тухай хуулийн төслийг үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 7

Бүгд: 16

56.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов**.**

*Уг асуудлыг 13 цаг 04 минутад хэлэлцэж дуусав.*

***Хоёр.****Хөгжлийн бодлого, төлөвлөлтийн тухай хуулийн төсөл /Улсын Их Хурлын гишүүн С.Бямбацогт нарын 12 гишүүн 2021.07.02-ны өдөр өргөн мэдүүлсэн, хэлэлцэх эсэх/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж “Их эзэн Чингис хаан” танхимаас танилцуулав.

Төслийн үзэл баримтлалын талаар Улсын Их Хурлын гишүүн Ц.Даваасүрэн цахимаар, Улсын Их Хурлын гишүүн Ж.Ганбаатарын “Их эзэн Чингис хаан” танхимаас тавьсан асуултад хууль санаачлагч, Улсын Их Хурлын гишүүн С.Бямбацогт, Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа нар “Их эзэн Чингис хаан” танхимаас хариулж, тайлбар хийв.

Төслийн талаар Улсын Их Хурлын гишүүн Б.Баттөмөр, С.Чинзориг, Ж.Ганбаатар нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Ж.Ганбаатар:** Хөгжлийн бодлого, төлөвлөлтийн тухай хуулийн төслийг үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 7

Бүгд: 16

56.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов**.**

*Уг асуудлыг 13 цаг 43 минутад хэлэлцэж дуусав.*

***Гурав.“Ажлын хэсэг байгуулах тухай” Байнгын хорооны тогтоолын төсөл*** */Засгийн газар болон Улсын Их Хурлын гишүүдээс өргөн мэдүүлсэн Хөгжлийн бодлого, төлөвлөлтийн тухай хуулийн төслийг нэгтгэн боловсруулж, нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Байнгын хорооны дарга Ж.Ганбаатар “Ажлын хэсэг байгуулах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Ж.Ганбаатар:** Ажлын хэсгийн ахлагчаар Улсын Их Хурлын гишүүн С.Чинзоригийг томилох гэсэн саналыг дэмжье гэсэн санал хураалт явуулъя.

Зөвшөөрсөн: 16

Татгалзсан: 2

Бүгд: 18

88.9 хувийн саналаар дэмжигдлээ.

*Хуралдаан 1 цаг 40 минут үргэлжилж, 19 гишүүнээс 19 гишүүн хүрэлцэн ирж, 100 хувийн ирцтэйгээр 13 цаг 44 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 07-НЫ ӨДӨР /ПҮРЭВ ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Байнгын хорооныхоо гишүүд энэ өдрийн амар амгаланг айлтгая. Байнгын хорооны гишүүдийн ирц хүрсэн байна. Өнөөдөр Байнгын хорооны хуралдаанаар хоёр асуудлыг хэлэлцүүлүүлнэ.

Нэгдүгээрт Хөгжлийн бодлого төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслүүд, Засгийн газар өргөн мэдүүлсэн, 2021 оны 6 сарын 30-ны өдөр.

Хоёрдугаарт Хөгжлийн бодлого, төлөвлөл, түүний удирдлагын тухай хуульд нэмэлт, өөрчлөлт оруулах тухай хуулийн төсөл болон Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл, Их Хурлын гишүүн Бямбацогт нарын 12 гишүүн өргөн мэдүүлсэн.

Гуравдугаарт, ажлын хэсэг байгуулах тухай. Ийм гурван асуудал хэлэлцэнэ.

Хэлэлцэх асуудалтай холбоотой саналтай гишүүд байна уу? Хэлэлцэх асуудалтай холбоотой алга байна.

Эхний асуудалдаа оръё.

**Нэг.Хөгжлийн бодлого, төлөвлөлт, түүний удирдлагын тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд хэлэлцэх эсэхийг хэлэлцэж эхэлье.**

Хууль санаачлан илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж дарга танилцуулна. Нямдорж сайдыг танилцуулгыг хийхийг хүсье.

**Ц.Нямдорж:** Та бүхний өдрийн амгаланг айлтгачихаад, Засгийн газрын хуралтай байгаад орж ирлээ. 2020 оны 5 сард Хөгжлийн бодлого төлөвлөлтийн хууль батлагдсан. Үндсэн хуульд нэг заалт орсон. Тэр нь бол хөгжлийн бодлого тогтвортой байна гэсэн нэг заалт байдаг. Хөгжлийн бодлого төлөвлөлтийн хууль батлагдсаны дараа Улсын Их Хурлаас одоо мөрдөж байгаа хуулиудыг энэ хуультай нийцүүлэх арга хэмжээ ав гэсэн ийм тогтоол батлагдсан. Энэ тогтоолын дагуу ажлын хэсэг байгуулагдаад 2020 оны 9 сард одоо мөрдөж байгаа хууль тогтоомжуудыг судалж үзсэний үндсэн дээр Хөгжлийн бодлого төлөвлөлтийн хуульд өөрт нь нэг өөрчлөлт оруулъя, мөрдөж байгаа хуулиудаас нийт 52 хуульд өөрчлөлт оруулъя гэсэн ийм асуудлыг боловсруулж Засгийн газрын хуралдаанаар хэлэлцүүлж өргөн мэдүүлсэн.

Энэ 52 хуульд орох өөрчлөлт Хөгжлийн бодлого, бодлого төлөвлөлтийн хуульд өөрт нь орох өөрчлөлтүүд та бүхэнд тараагдсан. Энэнтэй холбогдуулж гишүүдэд асуулт байвал хариулъя гэж бодож байна. Одоо мөрдөж байгаа хууль тогтоомжийн төсөл боловсруулах хуулиар хэд хэдэн хуулийн заалт хоорондоо зөрж зөрчилдөж, давхардал, хийдэл үүсэх юм багц хуулийн төсөл хэлбэрээр нэг үзэл баримтлалаар боловсруулж хэлэлцүүлэх хуулийн эрх нь нээлттэй байдаг.

Хуулийн энэ хуульд заасан энэ эрхийн дагуу энэ 52 хуулийн төсөлд өөрчлөлт оруулах төслийг өргөн барьсан гэдгийг танилцуулж байна. Баярлалаа та бүхэндээ.

**Ж.Ганбаатар:** Нямдорж сайдад баярлалаа. Ажлын хэсгийг танилцуулъя. Ц.Нямдорж Монгол Улсын сайд, Засгийн газрын Хэрэг эрхлэх газрын дарга, Зохихсүрэн Засгийн газрын Хэрэг эрхлэх газрын бодлого төлөвлөлтийн газрын дарга, Батхүрэл Сангийн яамны Эдийн засгийн бодлогын газрын дарга, Ганбаяр Сангийн яамны Макро эдийн засгийн хэлтсийн дарга гэсэн хүмүүс ажлын хэсэг ажиллаж байна.

Танилцуулгатай холбоотойгоор асуулттай байнгын хорооны гишүүд нэрсээ өгөхийг хүсье. Баттөмөр гишүүний дараа би асууна. Баттөмөр гишүүн асуултаа асууя.

**Б.Баттөмөр:** Монгол Улсын Үндсэн хуульд Монгол Улсын хөгжлийн бодлого тогтвортой байна гэж хуульчилсан. Хөгжлийн бодлого төлөвлөлтийн хуулийг 2020 онд Улсын Их Хурал баталсан. Шинээр баталсан Хөгжлийн бодлого төлөвлөлтийн хууль бол бусад хуулиудад нийцэхгүй байна гэсэн шүүмжлэл байдаг л даа. Тэгэхээр би хэд хэдэн асуултыг Сангийн яамны энэ бодлого хариуцсан улсуудаас асууя гэж бодож байгаа юм. Хүчин төгөлдөр мөрдөх ч бай одоо энэ хууль бол бусад хуулиудтай Хөгжлийн бодлого төлөвлөлт ийн удирдлагын тухай хуульд нийцэхгүй, хэрэгжүүлэгч байгууллагуудын үйл ажиллагаа нь тодорхой нөхцөл байдал бий болсон байна гэсэн байдаг. Тухайлбал, ямар хуультай нь нийцэхгүй байна гэсэн нэг дэх асуулт байна.

Монгол Улс энэ эдийн засаг, нийгмийг хөгжүүлэх үндсэн чиглэл гэснийг улсын хөгжлийн төлөвлөгөө, стратеги гэснийг бодлого гээд ингээд нэг найруулгын шинж чанартай, гадаад үгийг дотоод үг болгосон ч юм уу, нэг иймэрхүү л зүйлүүд энд ажиглагдаж байна л даа. Энэ өөрчлөлтүүдийг хийснээр Монгол Улсын хөгжилд орох дорвитой том өөрчлөлт гарч чадах уу гэсэн ийм асуулт байна.

Хэрэгжилт нь хангалтгүй. Үр дүн талаас нь аваад үзвэл энэ хуулийн хэрэгжилт хангалтгүй, үр дүн муутай гэсэн ийм дүн бол гарч байгаа юм л даа. Ардчилал зах зээлийн нийгэмд шилжсэнээр бид гучин жил хөгжлөө. Монгол Улсын хөгжлийн загвар нь тодорхойгүй, сургаар эрэлт, нийлүүлэлт гээд ингэж явж байдаг. Бүгдийг хувьчлаад том, том ордуудыг хувьд өгөөд одоо бид хөгжсөнгүй ээ. Хүн амын 29-30 хувь нь ядуу төсөв нь өнөөдөр өндөр алдагдалтай ийм байна л даа.

Нэг хүнд ноогдох дотоодын нийт бүтээгдэхүүний хэмжээний 4000 орчим доллар байж байгаа. Гадаад нийт өр 32.5 тэрбум доллар болсон. Засгийн газрын гадаад өр 8 аравны.

**Ж.Ганбаатар:** Баттөмөр гишүүн 1 минут нэмж өгье.

**Б.Баттөмөр:** Манайд хөрөнгө оруулсан гаднын хүмүүс түүхийгээр нь хил гаргаад хилийн цаана гараад нэмэлт боловсруулалт хийгээд, дахиж нэмүү өртгийг одоо олж байгаа. Бид бол түүхийгээр нь гаргаад байсан. Энэ одоо хүртэл гучин жил баримталж ирсэн нэг хөгжлийн загвар бодлого маань зөв байна уу? Загвараа зөв болгохгүй бол хэчнээн хуульд өөрчлөлт оруулаад нэмэр байхгүй шүү дээ. Ер нь хөгжлөө цаашдаа яах юм бэ? Манай Сангийн яамны энэ бодлогын улсууд ямар байна. Ашигт малтмалын менежмент, баялгийн менежмент буруу байгаа юм. Одоо ашигт малтмалыг тээвэрлэж байгаа төмөр зам нь 2019 он, 2020 оноос эхлээд нэг л ашигтай ажиллаж эхэлж байгаа юм. Бусад нь бол дандаа ашиггүй ингэж явсан. Монгол Улсын хөгжлийг томоор харах хэрэгтэй байна. Бид одоо үндсэндээ томоор харж чадахгүй байна. Энэ хууль батлагдсанаар ямар үр дүн гарах вэ? Төрийн оновчтой хөгжлийн зохицуулалтуудыг маш сайн хийх хэрэгтэй байгаа. Гучин жилд үнэхээр төрийн зохицуулалт бол байсангүй. Энэ хуульд өөрчлөлт оруулахдаа хөгжлийг томоор харж байгаа дүр зураг ерөөсөө харагдахгүй байгаа юм. Нэг үг үсгийн.

**Ж.Ганбаатар:** Хэн хариулах вэ? Зохихсүрэн дарга, дараа нь Батхүрэл дарга. 3 номер.

**П.Зохихсүрэн.** Өдрийн мэнд хүргэе. Баттөмөр гишүүний асуултад хариулъя. Улсын Их Хурлын 2020 оны 45 дугаар тогтоол, 2021 оны 10 дугаар тогтоолоор бол Хөгжлийн бодлого төлөвлөлт, түүний удирдлагын тухай хууль шинэчлэн батлагдсантай холбогдуулан Төсвийн тухай хууль, холбогдох бусад хуулийг энэ хуульд нийцүүлэх ажлыг бол Засгийн газарт даалгасан. Тэгэхээр энд өргөн мэдүүлж байгаа хуулийн гол концепц бол Хөгжлийн бодлого, төлөвлөлт, үүний удирдлагын тухай хуульд цэцийн тухай болон холбогдох бусад хуулийг нийцүүлэх ийм ажил хийгдэж, нийтдээ 52 хуульд бол нэмэлт өөрчлөлт орохоор ингэж оруулж ирж байгаа.

Хоёр, сүүлийн гучин жилд бол яг ингээд үндэсний хэмжээнд, салбарын түвшинд, орон нутгийн түвшинд гээд салангид 567 бодлогын баримт бичиг байсан гэдгийг бол өмнөх 2020 онд судалгааны тайлангаар бол гарч, үүний дагуу энэ бодлогын баримт бичгүүдийг нэгтгэх ажил хийж “Алсын хараа 2050” Монгол Улсын урт хугацааны хөгжлийн бодлого бол батлагдсан. Ингээд Хөгжлийн бодлогын тухай хууль мөн адил 2020 оны 5 сарын 7-ны өдөр батлагдан хэрэгжиж эхлээд одоо нэг жил болж байна. Тэгэхээр бид нар энэ хуулиа илүү дорвитой хэрэгжүүлэхийн тулд Төсвийн тухай хууль болон бусад хуулийг нийцүүлэх ажлын хүрээнд энэ хуулийн төслийг өргөн мэдүүлж байгаа.

Хуулийн гол концепц бол Хөгжлийн бодлогын тухай хуулиа илүү хэрэгжилтийг нь хангахад чиглэсэн ийм арга хэмжээ авахаар. Салбар болгоныг тусдаа бие даасан салангид хоорондоо уялдаагүй үндэсний хөтөлбөр, янз бүрийн бодлогын гэсэн баримт бичгүүдийг гаргадаг энэ байдлыг л зохицуулах шинэ харилцааг илүү бусад хуультайгаа нийцүүлэх, уялдуулах ийм зорилт тавин энэ хуулийн төслийг боловсруулсан.

**Ж.Ганбаатар:** Гүйцээж хариулъя, Сангийн яам, 4 номер.

**Г.Батхүрэл:** Сангийн яамны Эдийн засгийн бодлогын газрын дарга Батхүрэл. Баттөмөр гишүүний асуултад хариулъя. Тэгэхээр Хөгжлийн бодлого төлөвлөлт, түүний удирдлага зохицуулалтын тухай хууль батлагдсанаар дагалдах хуулиудад өөрчлөлт оруулах ийм шаардлага үүссэн. Тухайлбал Төсвийн тухай хуулийн 9.1 дээр байгаа. 9.1.2-т бол дунд хугацааны төсвийн хүрээний мэдэгдэлд нийцүүлж улсын эдийн засаг нийгмийг хөгжүүлэх үндсэн чиглэл, улсын төсөв, нийгмийн даатгалын сангийн төсөв, эрүүл мэндийн даатгалын сангийн төсөв тэдгээрийн тодотголыг хэлэлцэж батлах гэдэг ийм заалт байгаа. Энэ заалт дээр ямар өөрчлөлт оруулсан гэхээр эдийн засаг нийгмийг хөгжүүлэх үндсэн чиглэл маань таван жилийн бодлогын дунд хугацааны баримт бичиг болсон. Иймээс энийг өөрчилж улсын хөгжлийн жилийн төлөвлөгөө гэж оруулсан байгаа.

Дараагийн нэг өөрчлөлт нь улсын хөрөнгө оруулалтын хөтөлбөрийг бол Засгийн газраар батлах ийм хуулийн зохицуулалт байсан. Үүнийг бол нийцүүлж бас улсын хөрөнгө оруулалтын хөтөлбөр маань Улсын Их Хурлын тогтоолоор таван жилийн үндсэн чиглэлийг хэрэгжүүлэх баримт бичгийн хавсралт болж батлагдаж байгаа. Тийм учраас энэ зохицуулалтыг бас Төсвийн тухай хуульд оруулах ийм өөрчлөлтүүдийг бол хийсэн.

Үүнээс гадна Баттөмөр гишүүн та хөгжлийн загвар асуусан. Тэгэхээр хөгжлийн загвар дээр бол яах аргагүй саяын Үндсэн хуульд оруулсан өөрчлөлтийн дагуу, тэгээд Хөгжлийн бодлого төлөвлөлтийн тухай хуулийн хэрэгжилтийг хангах хүрээнд бол Засгийн газраас Монгол Улсын хөгжлийн загварыг тодорхойлж 2050 тавь гэдэг ийм бодлогын баримт бичиг баталсан байгаа. Энэ баримт бичигт бол гол нь хүний хөгжлөөс гадна эдийн засгийг, яг таны хэлсэнтэй, уул уурхайн салбараас хэт хамааралтай байгаа энэ эдийн засгийг олон тулгуурт болгох, ялангуяа шокын хэмжээтэй ийм шокууд давтагдахад бол эдийн засгийн дархлааг илүү нэмэгдүүлэх, ялангуяа боловсруулалт олборлолтоос илүү боловсруулалт, шилжсэн нэмүү өртөг.

**Ж.Ганбаатар:** 1 минут нэмж өгье, гүйцээж хариулъя.

**Г.Батхүрэл:** Эдийн засгийн бүтцэд байгаа одоогийн сорилт болох олборлолтын салбараас илүү боловсруулалт, нэмүү өртөгт шингэсэн ийм салбарыг хөгжүүлэх хэрэгцээ шаардлага байгаа. Энэ бодлогын арга хэмжээнүүд бол урт хугацааны 2050-тай бодлогын баримт бичигт бол орсон байгаа. Ялангуяа өмнөх хорин жил, гучин жилийн туршлагаас харахад бол уул уурхайн салбар хэт их давамгайлсан байдаг учраас уул уурхайн салбарыг дагасан хэлбэлзлүүд бол эдийн засагт нэлээн их тохиолддог. Энэ ч яах аргагүй одоо бүтцийн өөрчлөлтийн байдлаар харагдаж байгаа.

Ялангуяа уул уурхайн бус салбар маань сүүлийн арван жилийн хугацаанд аваад үзэхэд үндсэндээ хоёр дахин өссөн байхад уул уурхайн салбар нь бол энэний өсөлтөөс хэд дахин илүү өссөн байдаг. Энэ хэмжээгээр манай эдийн засагт бол эмзэг байдлыг бий болгоод байгаа юм. Ийм учраас 2050 бодлогын баримт бичигт бол эдийн засгийг төрөлжүүлэх олон тулгуурт болгож хөгжүүлэх бүтцийн өөрчлөлтийн бодлогын арга хэмжээнүүд туссан гэж ойлгож болно. Баярлалаа.

**Ж.Ганбаатар:** Чинзориг гишүүн цахимаар асуултаа асууя.

**С.Чинзориг:** Хоёр, гурван асуулт байна. Нэг дэх асуудал яах вэ дээ, бусад хууль тогтоомжуудтай, Төсвийн тухай хуультай бас уялдуулах гэж байгаа гэсэн. Ийм саналыг нь бол дэмжиж байгаа юм. Гэхдээ эртээд бид нар чинь нэг жилийн төлөвлөгөө боловсруулаад л бас жаахан нэлээн үг хэлтэй л болсон. Тэрэнтэй холбоотой харж байхад бол хэд хэдэн асуудлыг бид гол нь шийдмээр л юм байна лээ. Нэг дэх асуудал нь төсвийн хүрээний мэдэгдэлтэй холбоотой асуудал энд бас орж ирээгүй байгаа юм. Төсвийн хүрээний мэдэгдэл чинь 5 сарын 1-ний дотор батлагддаг. Хөгжлийн төлөвлөгөө 7 сарын 1-ний дотор батлагддаг. Сая хөгжлийн төлөвлөгөө ярьчих гэсэн нөгөө төсвийн хүрээний мэдэгдэл батлагдчихсан учраас төсвийн өрөөний мэдэгдэлтэй уялдуулах ёстой гээд ингээд бас хайчинд орчхоод бас л жоохон зовлонтой юм байна лээ. Тэгэхээр энэ хуулийн өөрчлөлт чинь төсвийн хүрээний мэдэгдэлтэй холбоотой асуудал дээр уялдуулсан зохицуулсан асуудал орж ирээгүй байгаа юм. Тийм учраас энийг цаашдаа хэлэлцэх хэсгийг нь дэмжээд төсвийн хүрээний мэдэгдэлтэй яаж одоо уялдуулах вэ? Хугацаа нь бас болгох асуудал байгаа юм. Энийг Засгийн газар юу гэж үзээд ингээд орвол өөрчлөлт оруулаагүй юм бэ?

Хоёр дах асуудал нь, Засгийн газрын үйл ажиллагааны хөтөлбөрийг гол үндэс нь болно гээд хууль зүйн төлөвлөгөөнд байгаа. Гэтэл одоо Засгийн газар оруулж ирж байгаа нь Засгийн газрын үйл ажиллагааны хөтөлбөрийг хэрэгжүүлэх төлөвлөгөө гээд оруулаад ирж байгаа. Тэгээд би бол төлөвлөгөөг нь хуульд оруулж заавал хөгжлийн төлөвлөгөө нь үндэслэл болгох шаардлагагүй гэсэн байр суурьтай байгаа юм. Засгийн газар яг юу гэж үзээд ингээд хөтөлбөр хэрэгжүүлэх үйл ажиллагааны төлөвлөгөө гээд оруулаад ирчихсэн юм бэ? Би бол энд хуульд орох шаардлагагүй л гэж үзээд байгаа юм.

Гурав дахь асуудал нь Засгийн газар чинь одоо Хөгжлийн яамтай болно гэж яриад байх юм. Одоо тэгээд энэ хууль дээр нь хөгжлийн асуудлыг ч нарийн захиргааны төв байгууллага байна энэ тэр гээд оруулчихаж болдоггүй юм уу? Энэ хуульд өөрчлөлтийн 9 дүгээр зүйл гээд өөрчлөлт нь харахаар хөгжлийн бодлого асуудлаар бол төрийн захиргааны байгууллага гэдэг чинь агентлагийг л хэлээд байгаа юм л даа. Агентлагийнхаа чиг үүрэгт нь өөрчлөлт оруулах асуудал яриад байгаа юм. Тэгэхээр яамтай байлгах, төрийн захиргааны төв байгууллагатай болох асуудлаа нэг мөсөн оруулаад шийдчихэж болдоггүй юм уу гэсэн ийм гурван асуулт.

**Ж.Ганбаатар:** Нямдорж сайд, 2 дугаар микрофон.

**Ц.Нямдорж:** Би сүүлчийн асуултад нь. Энэ яамны асуудал. Засгийн газар дээр ажлын хэсэг байгуулагдаад Засгийн газрын хуулийг шинэчлэн найруулах ийм ажил хийгдээд төгсгөлийн шатанд явж байна. Одоо мөрдөж байгаа хууль бол 1993 онд батлагдсан хууль. Энэ хуулийн хүрээнд одоо яамдад тарааж санал аваад, намрын чуулган эхлэх үеэр хуулиа өргөн мэдүүлээд, тэр хууль дотор энэ эдийн засгийн холбогдолтой яам, цахим яамны асуудал орж ирээд тэгээд энэ хуулиа дагуулж 2022 оны төсөвт зохиохтой холбогдсон зардал, орон тооны асуудлыг тусгаад ингээд 2022 оноос энэ ажлыг явуулъя гэсэн тооцоотой ажиллаж байна.

Төсвийн хүрээний мэдэгдэл гэдэг юм бол би их андуураагүй бол Энхболд Ерөнхий сайд байхад, Баяртсайхан Сангийн сайд байхад энэ төсвийн хүрээний мэдэгдэл гэдэг юм шинээр гарч ирсэн юм байгаа юм. 2007, 2008 он гэхэд. Энэ ямар зорилготой орж ирсэн юм гэхээр эхлээд төсвийн хүрээнийхээ гол параметруудыг баталчихаад Их Хурал. Тэгээд тэрэндээ тааруулаад Засгийн газар намар 10 сард төсөв оруулж ирж байя гэдэг ийм л нэг шинэ зарчим нэвтрүүлэх гэж оролдсон л оролдлого шүү дээ. Тэр одоо хүртэл бүр мөрдөгдсөөр ирсэн. Гэхдээ яг намар төсөв оруулах үед дахиад л төсвийн хүрээнийхээ мэдэгдэлтэй өөр байдлаар хандсан тохиолдол нэг биш гарсан шүү дээ. Тэгээд сүүлд нь энэ 5 сарын Хөгжлийн бодлого, төлөвлөлтийн хууль гараад жилийн төлөвлөгөөг 7 сарын 1-ний дотор батлуулна гээд хуульд заачихсан учраас юм.

**Ж.Ганбаатар:** Чинзориг гишүүний асуултад гүйцээж хариулах хэрэгтэй байна. Зохихсүрэн дарга хариулах уу, үлдсэнийг нь? 3 номерын микрофон.

**П.Зохихсүрэн:** Чинзориг гишүүний асуултад нэмэлт тодруулга хариулт хэлье. Энэ бол Хөгжлийн бодлого төлөвлөлт, түүний удирдлагын тухай хуульд холбогдох бусад хуулийг уялдуулж байгаа. Үүнтэй адилхнаар Бямбацогт нарын гишүүд хууль санаачлагч нар бас энэ Хөгжлийн бодлого төлөвлөлт, түүний удирдлагын тухай хуульд нэмэлт, өөрчлөлт оруулах хуулийг санаачлахад бол цагалбарт өөрчлөлт оруулах, улсын хөгжлийн жилийн төлөвлөгөөг хэлэлцэх энэ цаглабарыг бол бас нааш нь татах ийм санал гарсныг нь Засгийн газраас саналаа тодорхой хүргүүлсэн байгаа. Тэгэхээр бас бид нар бас энийг урагш нь татах гэдэг дээр бол санал өгсөн.

Хөгжлийн бодлогын тухай хуулийн арван зургаагийн гурав дээр Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөг Засгийн газар батална гээд заасан. Үүнээс өөрөөр төлөвлөгөөтэй холбоотой заалт байхгүй учраас илүү тодорхой болгож, нэр томьёоны тодорхойлолт тавигдах шаардлагыг нь тодорхой болгох ийм заалт зохицуулалтуудыг энэ өргөн мэдүүлж байгаа хуулийн нэмэлт, өөрчлөлтийн төсөлд оруулж өгсөн байгаа юм. Баярлалаа.

**Ж.Ганбаатар:** Чинзориг гишүүний гар өргөж байгааг харлаа. Тэр яам байгуулах үндсээр цагалбартай холбоотой асуудлаар гишүүдийн өргөн барьсан хууль дээр бол ер нь тодорхой заалтууд байгаа. Дараа нь хэлэлцэнэ. Чинзориг гишүүн 1 минут тодруулъя.

**С.Чинзориг:** Тэгээд тэр төсвийн хүрээний мэдэгдлийн хугацаатай уялдуулах асуудлыг л уг нь оруулж ирж болоогүй юм болов уу л гэж би тодруулах гээд байгаа юм. Сая Зохихсүрэн дарга, Нямдорж сайд хоёулаа маш сайн мэдэж байна. Нэлээн зовсон шүү дээ. Төсвийн хүрээний мэдэгдэлтэй нийцэхгүй нэлээн асуудал болсон шүү дээ. Тэгэхээр тэрийг нь юм гэсэн оруулаад үзэж болоогүй юм уу гэж тодрууллаа. Яагаад оруулахгүй байгаа юм.

Хоёрдугаарт тэр Засгийн газрын үйл ажиллагааны хөтөлбөрийг хэрэгжүүлэх төлөвлөгөө гээд Хөгжлийн бодлого төлөвлөлтийн хуульд оруулах шаардлагагүй гэж би үзээд байгаа юм. Та нар яагаад шаардлагатай гэж үзээд байгаа юм. Сая бол хөгжлийн төлөвлөгөөг боловсруулахад гол гологдсон шаардлага нь хөгжлийн бодлогын төлөвлөгөө байх ёстой байтал үйл ажиллагааны төлөвлөгөө болгочхож гээд л баахан гишүүд баахан үг хэл хийсэн шүү дээ. Тэгэхээр энэ чинь хөгжлийн төлөвлөгөө байдаг. Гэтэл бодлого баймаар. Гэтэл үйл ажиллагааны төлөвлөгөөгөө оруулчихаар наад чинь бүр тийм нэг бодлого гэхэд хэцүү, үйл ажиллагааны төлөвлөгөө шиг юм болчих гээд байгаа юм л даа. Заавал хөгжлийн төлөвлөгөөг оруулах шаардлага байгаа юм уу? Үйл ажиллагааны төлөвлөгөөг заавал оруулах шаардлага байгаа юм.

**Ж.Ганбаатар:** Зохихсүрэн дарга хариулах уу? Нямдорж дарга 2 номерын микрофон.

**Ц.Нямдорж:** Ерөнхий хоёр зүйл хэлье гэж бодсон юм. Нэгдүгээрт энэ хөндөгдөх гээд байгаа 52 хуулийн нэмэлт, өөрчлөлт чинь бол ийм хөгжлийн бодлого төлөвлөлтийн хууль гарна гэдэг тооцоогүйгээр батлагдчихсан хууль гээд шүү дээ. Тэгээд сүүлд нь энэ хөгжлийн бодлого төлөвлөлтийн хууль гараад энэ нь өмнөх батлагдсан хуулиудтайгаа давхардал хийдэл үүсээд, тэгээд тэрийг хуулийн зохицуулалт хийх зорилгоор орж ирж байгаа ийм эд шүү дээ. Нэг хэсэг нь жаахан нэг өөрчилсөн, нэг хэсэг нь зарим заалтыг нь хүчингүй болгосон, хугацааг нь байхгүй болгосон гэх мэтийн ийм л аахар шахар өөрчлөгдөөд явж байгаа юм, нэгдүгээрт.

Хоёрдугаарт энэ хуулийн төслийг 5 сард өргөн мэдүүлсэн, Их Хуралд. Сая жилийн төлөвлөгөөг бас хожуу өргөн мэдүүлсэн. Өөрөөр хэлбэл, энэ хуулийг өргөн мэдүүлснээс хойш энэ мэдэгдлийн хугацаа, төлөвлөгөөний хугацаа хоёрын асуудал яригдсан учраас одоо энэ 5 сард өргөчихсөн өргөн мэдүүлж өгсөн хууль дээр юм нэмэх бололцоогүй байна л даа.

**Ж.Ганбаатар:** Тэр цагалбартай холбоотой асуудал гишүүдийн өргөн баригдсан хууль дээр засагдаж байгаа. Чинзориг гишүүн та тэрийг нэг эргүүлж хараарай тараагдсан байх гэж бодогдож байна.

Даваасүрэн гишүүн асуулт асууя, цахимаар.

**Ц.Даваасүрэн:** Баярлалаа, Би гурван зүйл асууя гэж байгаа. Энэ хөгжил төлөвлөлтийн тухай асуудлыг одоо Нямдорж сайд өөрөө сайн мэдэж байгаа. Янз бүрээр л оруулж ирдэг юм. Зарим үед чинь одоо тэгээд нэг сайхан ярих сэдэв болгоод энэ тэр хийчихсэн хуулиуд байдаг учраас өнөөдөр цаг хугацаа цагалбар нхаа хувьд хоорондоо тохирохгүй болчихсон юм байгаа шүү дээ. Саяхан бас энэ асуудал орж ирэхэд би хэлсэн байгаа. Тэр хөрөнгө оруулалтын гурван жилийн хөтөлбөр энэ тэр гээд л. Тэгж байснаа таван жилийн үндсэн чиглэл гээд, жил бүрийн үндсэн чиглэл гээд, Засгийн газрын үйл ажиллагааны хөтөлбөр гээд л. Энэ хугацаануудын асуудлуудыг яаж зохицуулсан юм бэ? Таван жилийн үндсэн чиглэл гэхээр чинь одоо хоёр Засгийн газар дамнаж ингэж хэрэгжүүлж явах уу гэдэг асуудал. Цаг хугацааны энэ зохицуулалтыг яасан

Хоёрт, гол баллаад байгаа юм чинь намуудын сонгуулийн мөрийн хөтөлбөр л байгаа шүү дээ. Тэр ингээд намуудын мөрийн хөтөлбөр явах юм уу, энэ урт хугацааны хөгжлийн төлөвлөлт гэдгээрээ явах юм уу гэдэг асуудал байгаа юм. Өөрөөр хэлбэл, хөгжлийн төлөвлөлтөө аль эсвэл тодорхой зорилтууд тавьж бай. Тэр зорилтод ийм ийм арга хэмжээгээр хүрье гэдгээр намууд өрсөлдөж байх юм уу гэдэг юмыг бид нар шийдэхгүй бол нэг л ойлгомжгүй байдлаар яваад байгаа байхгүй юу. Яг төлөвлөхөд юу вэ гэдгээ яг энэ цаг үед энэ зах зээлийн эдийн засгийг яаж зохицуулах юм бэ гэдгээ анхаарахгүй бол болохгүй нь гэж. Тэгэхээр энэ асуудлыг яаж зохицуулж байна гэж. Одоо намуудын үйл ажиллагааныхаа хөтөлбөр, тэр сонгуулийнхаа хөтөлбөрийг яаж байх юм бэ? Энэ урт хугацааны хөтөлбөр хөгжлийн дунд хугацааны төлөвлөлтүүдтэй чинь яаж уялдуулж байх юм бэ гэж.

Гуравдугаарт, ер нь энэ хөгжлийн төлөвлөлтийг ч, энэ бодлогыг чинь яаж тодорхойлох вэ гэдэг л асуудал. Өнөөдөр бол тэр бүтэц нь байхгүй болчихсон шүү дээ. Одоо сангийн яаман дээр байгаа гэдэг юм уу, аль эсвэл тэр нэг агентлаг энийг хийнэ гэхэд үнэхээр хүндрэл бэрхшээлтэй. Яагаад би тэгж байна вэ гэвэл энэ хөгжлийн төлөвт гэдэг чинь бүх салбарынхан оролцох ёстой болдог байхгүй юу. Зүгээр эдийн засагчид хийчих эд биш шүү дээ. Наадах чинь уул уурхайнхан байх ёстой, зам тээврийнхэн байх ёстой, эрчим хүчнийхэн байх ёстой, хөдөө аж ахуйн байх ёстой. Ингээд салбарын шилдгүүд нь тэр төлөвлөгөөний бодлогын яамд чинь байж, сууж хамтарч байж энийг хийдэг байхгүй юу. Тэгэхээр тэр бүтэц өнөөдөр байхгүй байгаа юм. Тийм бүтэцгүй мөртлөө одоо 2050 он хүртэл төлөвлөчихөөд яваад байгаа бил үү? Тэгээд ажлын хэсэг байгуулаад л, тийм ээ. Энэ чинь яг бодит байдал дээрээ бол зүгээр л попрох л байгаа байхгүй юу. Тэгээд 2050 он хүрчихсэн гээд л, 2030 он хүрсэн гээд.

Магадгүй одоо 100 жилийн төлөвлөлтөө ч хийчхэж. магадгүй бид нар, одоо энэ байгаагаараа бол. Тэгэхээр энэ бүтцийн асуудлыг нь боловсон хүчний асуудал, энэ хөгжил төлөвлөлтийг хийж байгаа бүтэц нь боловсон хүчин байна уу, үгүй юу гэдэг юмыг бид нар сайн ярьж байж энийгээ хийж явахгүй бол одоо нөгөө бүтэц, боловсон хүчин нь байхгүй байтал нэг баахан баримт бичиг гаргаад л, Их Хурал дээрээ ингээд л. Нөгөөдүүл нь хугацаа нь хоорондоо уялдахгүй, ингээд будилаад л. Тэгээд энэ хөгжил төлөв чийг ингэж нэг тийм попрох сэдэв, улс төржих сэдэв болгож болохгүй ээ. Бодитой байх ёстой. Тэгээд энэ хэрэгжих.

**Ж.Ганбаатар:** Зохихсүрэнн дарга хариулъя, 3 номер.

**П.Зохихсүрэн:** Даваасүрэн гишүүний асуултад хариулъя. Хөгжлийн бодлого төлөвлөлт, түүний удирдлагын тухай хуульд заасан заалтын дагуу бол намууд сонгуульд өрсөлдөх мөрийн хөтөлбөрөө боловсруулахдаа урт хугацааны хөгжлийн бодлоготой уялдуулсан. Түүнд үндэслэсэн тэр урт хугацааны хөгжлийн бодлогыг хэрэгжүүлэхэд чиглэсэн ийм мөрийн хөтөлбөр боловсруулахаар хуульд заасан. Энэ хуулийн заалтын дагуу сая 2020 оны сонгууль ч явагдлаа. 2021 оны сонгуульд ч бас намууд мөрийн хөтөлбөрөө аудитад өгөхдөө хуульд урт хугацааны хөгжлийн бодлогод нийцсэн эсэхийг бас давхар хянуулж ингэж явж байгаа. Хөрөнгө оруулалтын хөтөлбөрийн тухайд гурван жилийн хөрөнгө оруулалтын хөтөлбөр гэж байхгүй.

Хуулийн шинэчилсэн найруулгаар улсын хөрөнгө оруулалтын хөтөлбөр нь таван жилийн үндсэн чиглэлийн хавсралт баримт бичиг байхаар заасны дагуу 2020 оны 23 дугаар тогтоолоор батлагдсан Монгол Улсыг 2021-2025 онд хөгжүүлэх таван жилийн үндсэн чиглэлийн хавсралтаар мөн энэ онуудад хэрэгжүүлэх улсын хөрөнгө оруулалтын хөтөлбөр батлагдан хэрэгжиж эхэлчихсэн явж байгаа. Тэгэхээр гурван жилээр баталдаг байсан хөрөнгө оруулалтын хөтөлбөрийг Засгийн газар баталдаг байсан зохицуулалтууд маань бүгд байхгүй болж, Засгийн газрын энэ журам нь бас 119 дүгээр тогтоолоор бол хүчингүй болж ингэж хийгдсэн байж байгаа.

Дэлхийн улс орон бол хөгжлийн бодлого төлөвлөлтөө өөр өөрийн улс орны онцлогт тохируулан урт болон дунд хугацаагаар төлөвлөн хэрэгжүүлж байгаа. Үүнтэй адилхнаар яг урт хугацаагаар төлөвлөн хэрэгжүүлсэн маш олон улс орны жишээг бид нар дурдаж болно. Тухайлбал Норвеги гэхэд 2060 он хүртэл, Японы төлөвлөлт бол бүр 100 жилээр, Хятадад ч гэсэн хоёрдугаар тавин жил гээд ингээд явж байна. Орос бол 2036 гээд, Казахстан 2050, Израйл 2050 гээд. Ингээд бүгд бас урт хугацаанд бол хөгжлийн бодлогоо төлөвлөн, түүндээ хүрэх арга стратегиа бол дунд болон богино хугацааны төлөвлөлтийн баримт бичиг дээрээ буулган хэрэгжүүлж ингэж явж байгаа. Үүний нэг.

**Ж.Ганбаатар:**Даваасүрэн гишүүн 1 минут.

**Ц.Даваасүрэн:** Яг тэр нөгөө эдийн засгийн хөгжлийн яам байгуулагдаад Батбаярын үед гурван жилийн дунд хугацааны хөрөнгө оруулалтын хөтөлбөр гэдэг юмыг бол Их Хуралд баталдаг байсныг би хуулийн зохицуулалтаар болиулсан байна гэж ойлгож байна шүү дээ. Тэгэхээр нэг асуултад хариулахгүй байгаад байна. Таван жилийн үндсэн чиглэлийг чинь одоо тэгээд хоёр Засгийн газар хэрэгжүүлэх юм уу гээд би асуугаад байна шүү дээ.

Одоо энэ хугацаа нь ингээд энэ Засгийн газрынхаа бүрэн эрхтэй зохицохгүй байна. Тэгээд бүтцийн асуудал дээр бас би хариулт авъя. Энэ боловсон хүчин чинь байна уу, энэ бүтэц чинь байна уу? Яам байгуулаад өгөхөөр нөгөө замын уулзвар бариад байдаг болчихдог ийм л юм өмнөх түүх бидэнд харуулаад байгаа шүү дээ. Тэгэхээр ингэхгүй гэх баталгаа юу байна гээд ингээд харах юм бол наад хөгжил төлөвлөлтийн асуудал чинь бол зүгээр л нэг тийм сайхан ярианы шийдвэр. Жил бүр нэг үндсэн чиглэл батлаад л тэрэн дээрээ нэг баахан цэцэрхээд л, ингээд л арав, хорин жил суулаа шүү дээ. Тэгэхээр энэнээс гарах юм ямар? Та нар ялангуяа тэр нөгөө нэг тэр урт хугацааны төлөвлөлтийн баримт бичиг, бодлогын баримт бичиг, энэ намуудын хөтөлбөр, хоёрынх нь ялгааг хэлээд өг дөө. Зорилтууд байх юм уу, бодлогууд байх юм уу? Тэрэнд нь хүрэхийн төлөө арга хэмжээнүүд нь тэр намууд.

**Ж.Ганбаатар:** Нямдорж сайд, 2 номерын микрофон.

**Ц.Даваасүрэн:** Бүр би эртээд жилийн төлөвлөгөөний хэлэлцүүлэгийн үеэр Даваасүрэн гишүүний яг энэ асуудлыг асуухад ерөнхий санаагаа хэлчихсэн л дээ. Үнэхээр эрсдэл байгаа юм. Сонгуулийн мөчлөг нь дөрвөн жил байдаг, энэ таван жилийн төлөвлөгөө баталдаг. Манайх одоо хоёр сонгууль дараалан Ардын нам ялж байгаа учраас энэ юмаа нэг хэл амгүй зүтгүүлж л байна. Өөр улс төрийн хүчин сонгуульд ял ялахад өөр юм ярина шүү дээ. Энийг хэн ч үгүй ч хэлж чадахгүй шүү дээ. Ийм эрсдэл бол байгаа. Би энэ эрсдэлийг эртээд хэлсэн.

Эдийн засгийн хөгжлийн яамны тухайд бол хуучин Төлөвлөгөөний комисс гэж байсан. Тэнд бүх юм зангидагдаж Засгийн газарт орж Ардын Их Хуралд орж шийдвэрлэгддэг л байсан, Бүгд Хурлаар. Тэгээд эдийн засгийн үед асуудал хариуцсан байгууллага байгууллагагүй байж байгаад ер нь нэг ийм юм хэрэгтэй юм байна гээд Батболдын Засгийн газрын үед Эдийн засгийн шинэтгэл хороо гэж тийм байгууллага байгуулаад Хашчулуун гэдэг хүн дөрвөн жил ажиллаад, тэгээд олигтой юм болоогүй юм. 2012 оны сонгуулийн өмнөхөн хуульд өөрчлөлт оруулаад Эдийн засгийн хөгжлийн яамтай болно гэсэн хууль батлагдчихсан. 2012 оны Засгийн газар гарч ирчхээд Эдийн засгийн хөгжлийн яамтай байж хэдэн жил, гурван жил сэргээд сүүлд нь ер нь татан буугдаад. Одоо ингээд Үндэсний хөгжлийн газар гэдэг газартай болчхоод Баярсайхан, Батжаргал гээд хоёр даргатай явж л байна л даа. Түүх нь ийм юм. Цаашдаа энэ шинэ яам байгуулагдаж, шинэ сайд нь томилогдоод энэ эдийн засгийг.

**Ж.Ганбаатар:** Нямдорж дарга тодруулгад хариулсан. Би асуучихъя. Та гүйцээгээд хариулчихаарай. Бямбацогт дарга бас дараа нь асуулттай юм байна.

Алсын хараа 2050 гээд гучин жилийн ерөнхий бодлого Улсын Их Хурал баталдаг. Бас энэ чинь долоон төрлийн зорилтот хөтөлбөр арван жилээр батлах ёстой. Зохихсүрэн дарга мэдэж байгаа байх. Таван жилийн үндсэн чиглэл, хөрөнгө оруулалтын хөтөлбөр хоёр хамтдаа хавсралт маягаар явах ёстой. Энд тав таван жилээр, дандаа санхүүжилт нь хүрэх үр дүнтэйгээ Улсын Их Хурал баталдаг. Засгийн газрын үйл ажиллагааны хөтөлбөр дөрвөн жилээр батална. Ерөнхий хөтөлбөр Улсын Их Хурал батална. Улсыг хөгжүүлэх жилийн төлөвлөгөө нэг жилээр, энэ хэвээрээ байгаа биз дээ? Зохихсүрэн дарга энийг хариулаарай.

Засгийн газрын үйл ажиллагааны төлөвлөгөөг энэ хуулиар бол Засгийн газар өөрөө батална гэж ойлголоо. Нэг жилээр юм уу, жилийг харсангүй. Энэ хоёр ер нь хоорондоо яаж уялдах юм бол? Энэ улсыг хөгжүүлэх жилийн төлөвлөгөө, үйл ажиллагааны төлөвлөгөө Засгийн газар батлах юм байна, Их Хурал батлах юм байна. Тэгээд Их Хурлаасаа тэс өөр юм Засгийн газар батлахгүй байлгүй дээ. Энэ хоёрын уялдааг нь бас нэг хэлж өгөөч.

Энэ Төсвийн тухай хууль 30 тэрбумаас доошихыг нь Үндэсний хөгжлийн газраас дүгнэлт гаргуулдаг байсныг хасаж байгаа нь ямар шаардлагын хүрээнд хасаж байгаа вэ гэдгийг, юунд саад болоод байсан бэ гэдгийг хариулж өгөөч. Тэр Өрийн удирдлагын тухай хууль, Засгийн газрын тусгай сангийн хуулиудад өөрчлөлт орж байгаа юм байна. Энийг бас хэлж өгөөч гэдгийг танаас хүсье.

Найруулгатай холбоотой ч байж магадгүй, 11 дүгээр зүйлийн 11.2, 6 дугаар зүйлүүдийн бичиг баримтууд дээр нь ингээд нөгөө холион бантан шиг л юмнууд харагдаад байх юм. Зохихсүрэн дарга аа, энийг бас гишүүд, яг өмнө нь төлөвлөгөө батлахад хэлж байсан зүйлүүд хоорондоо ойлгогдохгүй, нэр томьёоны асуудлууд чинь давхацчихсан байх вий. Энийг эргэж хараарай. Энэ 6 дугаар зүйл болоод 11.2-ыг хэлж байгаа юм шүү. Ийм гурван асуулт байна. Хариулт авъя. 3 номерын микрофон.

**П.Зохихсүрэн:** Ганбаатар даргын асуултад хариулъя. Засгийн газрын үйл ажиллагааны хөтөлбөрийг Их Хурлаас баталж байгаа. Ингээд үйл ажиллагааны хөтөлбөр бол ерөнхий зорилго, зорилтын түвшинд бол батлагдаж байгааг Засгийн газар өөрөө төлөвлөгөө болгож батлах хуулийн зохицуулалт хуульд 16.3 дээр байгаа. Үүнийгээ илүү дэлгэрэнгүй болгоод нэр томьёоны тодорхойлолт болон тавигдах шаардлагыг нь тодорхой болгож яг энд төлөвлөгөөндөө төлөвлөлтийн баримт бичгийн шаардлагыг хангасан буюу тухайн зорилго, зорилтыг хэрэгжүүлэхэд чиглэсэн арга хэмжээ, төсөв, санхүүжилтийн эх үүсвэрийг төлөвлөх ийм баримт бичиг байхаар зааж өгч байгаа.

Улсын хөгжлийн жилийн төлөвлөгөө бол бас хэвээрээ байна. Энийг бол Улсын Их Хурлаар баталдаг зохицуулалт хэвээрээ. Тэгэхээр Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөө маань дөрвөн жилээр гарч байгаа учраас улсын хөгжлийн жилийн төлөвлөгөөн дээр тухайн жилийнхээ төлөвлөлтийг илүү одоо тодорхой болгох. Мэдээж энэ бол уялдаатай явагдана. Илүү тодорхой нарийвчилж, ингэж жилийн төлөвлөгөө болгож батлагддаг байх зохицуулалттайгаар энэ тавигдах шаардлагууд дээр өөрчлөлт оруулж байгаа.

6 дугаар зүйл дээр байгаа өөрчлөлтүүд маань яг энэ хэсэг дээр таван жилийн үндсэн чиглэл, Засгийн газрын үйл ажиллагааны хөтөлбөр, түүнийг хэрэгжүүлэх арга хэмжээний төлөвлөгөөнд тавигдах шаардлагуудыг ингээд ялгаж салгаад нэлээн тодруулах ийм зайлшгүй шаардлага үүссэн учраас өөрчлөн найруулахаар бүтэн зүйлээрээ одоо энэ нэмэлт, өөрчлөлтийн тухай хуулийн төсөлд бол орж ирсэн байгаа юм. Нэр томьёоны тухайд бол хэлэлцэх явцад дахин нягталж харъя. Бид нар бол сая улсын хөгжлийн жилийн төлөвлөгөөг хэлэлцүүлэхээс өмнө Засгийн газрын хуралдаанаар хэлэлцүүлээд Их Хуралд өргөн мэдүүлэхээр тогтсоны дагуу 5 сарын 5-нд өргөн мэдүүлэх иж бүрдлээ хүргүүлсэн ийм баримт бичиг байгаа. Тэгэхээр улсын хөгжлийн жилийн төлөвлөгөөн дээр бас дахиад тодруулах зүйл байвал хөндөгдсөн асуудал учраас илүү сайжруулж болох болов уу гэж бодож байна.

**Ж.Ганбаатар:** Нэг тодруулчихъя. Гишүүдийн өргөн барьсан хууль Засгийн газар дэмжсэн үү, дэмжээгүй юу? Хариулт сонсъё.

**П.Зохихсүрэн:** Гишүүдийн өргөн барьсан хуульд Засгийн газраас санал дүгнэлтээ хүргүүлсэн байгаа. Энэ хөгжлийн бодлого төлөвлөлт, түүний удирдлагын тухай хуульд нэмэлт өөрчлөлт оруулах хуулийг бол бүхэлд нь дэмжиж санал өгсөн. Харин дагалдах хуульд Засгийн газрын тухай хуулийн тухайд бол Ерөнхий сайд Ерөнхийлөгчтэй зөвшилцөн одоо Засгийн газрын тухай хуульд өөрчлөлт оруулах хуулийг санаачилна гэдэгтэй зөрчилдөж байгааг анхаараач гэсэн ийм санал хүргүүлсэн байгаа.

**Ж.Ганбаатар:** Яам байгуулна гэдгийг нь бол ерөнхийд нь дэмжээгүй юм байна шүү дээ гэж ойлголоо.

**П.Зохихсүрэн:** Тийм, Ерөнхий сайдын эрхлэх асуудал дээр энэ асуудал байгаа учраас энийг одоо энд оруулах нь зохимжтой эсэхийг анхаараач гэсэн санал өгсөн байгаа.

**Ж.Ганбаатар:** Анхаараач ээ гэдэг нь хоёр талтай юм байна гэж ойлголоо. Бямбацогт гишүүн асуулт асууя.

**С.Бямбацогт:** Сая уул нь Нямдорж сайд байсан бол хэрэгтэй л байлаа л даа. Ойлголтын зөрүүнүүд их байгаад байгаа юм. Одоо үг хэлэхдээ хэлдэг юм уу, эсхүл дараагийн яг энэ Хөгжлийн бодлого төлөвлөлтийн хуулийн нэмэлт, өөрчлөлтөөр хэлдэг юм уу. Ойлголт нь зөрөө байгаад байгаа юм.

Бид нар Үндсэн хуулиа уншмаар байгаа юм. Монгол Улсын Үндсэн хуульд Хорин тавын 1-ийн 7-д ингээд биччихсэн байгаа юм л даа. Хөгжлийн болон тийм хөгжлийн бодлогод нийцүүлэн боловсруулсан Засгийн газрын үйл ажиллагааны хөтөлбөр, улсын төсөв, түүний гүйцэтгэлийн тайланг батлах, хөгжлийн бодлого төлөвлөлт тогтвортой байна, байгалийн баялгийг ашиглахдаа урт хугацааны хөгжлийн бодлогод тулгуурлан нэмэлт, өөрчлөлт орсон юм. Урьд нь ийм үг байдаггүй учраас үндсэндээ ялсан нам болгон өөрийн бодлого гээд ингээд юу гэдэг юм, өөрийн мөрийн хөтөлбөр хэрэгжүүлнэ гээд нэг нь баруун тийшээ гээд нэг нь зүүн тийшээ гээд урд нь барьсан байшингаа нураагаад байдаг байсан бол Үндсэн хуульд ийм заалт орсон, Төрийн бодлого тогтвортой, урт хугацааны бодлого хэрэгжүүлэх гэж. Энийг манайхан ерөөсөө ойлгохгүй байгаад байгаа юм.

Энүүгээр Үндсэн хууль зөрчсөн асуудлыг сонгуульд намаа дэвшүүлэхгүй. Үндсэн хууль зөрчсөн бодлого, хөтөлбөрийг Засгийн газар батлахгүй. Үндсэн хууль зөрчсөн бодлого хөтөлбөр, хууль хэр батлаад явах юм бол тэр Үндсэн хууль зөрчсөн гээд хариуцлага хүлээнэ. Ийм л болчихсон юм. Энэ хүрээндээ бид нар асуудлаа хумьж Үндсэн хуульд нэмэлт, өөрчлөлт оруулсан юм. Энийг л одоо манай энэ Засгийн газрын гишүүд, бас зарим нөхдүүд маань ойлгоосой гэж бодож байгаа юм.

Асуулт. Яг үүнтэй холбоотойгоор Хөгжлийн бодлого, төлөвлөгөөний удирдлагын тухай хуулийг бид нар баталсан. 2020 онд бид нар улсын хэмжээнд хүчин төгөлдөр мөрдөж байгаа бодлогын бичиг баримтуудыг хөгжлийн бодлого төлөвлөлтийн тухай хуульд нийцүүлэх ажлыг зохион байгуулж Улсын Их Хуралд танилцуул гэсэн энэ ямархуу явцтай явж байна? Хоёрдугаарт нь Төсвийн тухай хууль холбогдох бус хуулийг бусад хуулийг энэ хуульд нийцүүлэн боловсруулж Улсын Их Хуралд 10 сарын 1-нээс 2021 онд.

**Ж.Ганбаатар:** Бямбацогт гишүүнд 1 минут нэмж өгье.

**С.Бямбацогт:** 2021 оны 1 дүгээр сард бас Хөгжлийн бодлого төлөвлөлт, түүний удирдлагын тухай хуульд Төсвийн болон холбогдох бус хууль тогтоомжийг нийцүүлж Их Хуралд 2021 оны хаврын чуулганы хугацаанд өргөн мэдүүл ээ гэж Улсын Их Хурал үүрэг өгсөн. Энэ маань одоо яг үндсэндээ Төсвийн хуульд орж ирж байгаа юу? Төсвийн хуулийн хөгжлийн бодлого төлөвлөлтийн хуульд нийцүүлж өөрчлөлт орж байгаа юу?

Ер нь тэгээд манай Сангийн яамныхан бас ер нь хөгжлийн төсөв гэж бодлого зорилгоо хэрэгжүүлэх гэж төсөв байх ёстой юм уу, эсвэл ерөөсөө л орлого зарлагадаа захирагдаад, дарга дагасан одоо юу гэдэг юм, хэн нэгний үзэмжээр шийддэг төсөвтэй байх ёстой юм уу? Энэ дээр ямар зарчим баримтлах ёстой юм. Өөрөөр хэлэхэд төсвийг бодлого зорилгоо хэрэгжүүлэхийн тулд төлөвлөгөөтэй бодлоготой, зорилготой, түүнээ хэрэгжүүлэх төлөвлөгөөтэй төлөвлөгөө хэрэгжүүлэх төсөвтөй, энэ нь тэр хөгжлийн төсөв байх ёстой, би гэж ойлгодог юм. Гэтэл ерөөсөө л хөгжлийн яам тэр төлөвлөгөөнд нийцсэн төсөв биш, нэг өөр төсөв одоо юу гэдэг юм тухайн үед нь ярьж байгаад л үзэмжээрээ.

**Ж.Ганбаатар:** Зохихсүрэн дарга асуултад хариулъя.

**П.Зохихсүрэн:** Бямбацогт гишүүний асуултад хариулъя. Засгийн газарт даалгасан чиглэл өгсөн энэ Улсын Их Хурлын 10 дугаар тогтоолын дагуу бол хууль хэрэгжиж эхлэхээс өмнө батлагдчихсан байсан хүчин төгөлдөр мөрдөгдөж байгаа төрөөс баримтлах бодлого, үндэсний хөтөлбөрүүд, мөн төрөл бүрийн төлөвлөгөө гэсэн янз бүрийн нэршилтэй хуульд нийцээгүй ийм бодлогын баримт бичгүүдийг хуульд нийцүүлэх арга хэмжээг авч хэрэгжүүлж, Улсын Их Хурлын 27 тогтоолыг хүчингүй болсонд тооцох тухай Улсын Их Хурлын тогтоолын төслийг Засгийн газрын хуралдаанаар хэлэлцүүлээд одоо Их Хуралд өргөн мэдүүлэхэд бэлэн болоод ингээд өргөн мэдүүлэх гэж байна.

Үүнтэй адилхан, мөн Засгийн газрын тогтоолоор батлагдсан 150 гаруй ийм тогтоол буюу бас ийм үндэсний хөтөлбөр гэсэн мөн төлөвлөлтийн баримт бичгүүдийг хүчингүй болгосонд тооцох эсэх, мөн цаашид хөгжлийн дунд хугацааны зорилтот хөтөлбөрүүд болон бусад бодлогын баримт бичигтэй уялдуулан цаашид хэрэгжүүлэх энэ ажлыг нэгтгэж удирдах ажлыг бол зохион байгуулж байна. Орон нутгийн түвшинд бол бодлогын баримт бичгүүдийн судалгааг хийгээд бас 357 орон нутгийн түвшинд батлагдсан баримт бичгийн судалгааг гаргасан. Үүн дээрээ үндэслээд бас орон нутгийн удирдлагуудад эдгээрийг хуульд нийцүүлэх ийм чиглэлийг бол Засгийн газраас өгч ажиллахаар ингээд бэлтгэл ажил хангагдаад явж байна.

Энд өргөн мэдүүлж байгаа хуулийн төслүүд бол Хөгжлийн бодлого, төлөвлөлт, түүний удирдлагын тухай хуульд төсвийн болон холбогдох бусад хуулийг нийцүүлэх зорилготойгоор боловсруулагдсан. Хөгжлийн бодлогын тухай хуульд оруулж байгаа нэмэлт, өөрчлөлт нь бол концепцын хувьд бол өөрчлөгдөөгүй зөвхөн зайлшгүй шаардлагатай техникийн хувьд сайжруулах шаардлагатай ийм. Нөгөө талаар хэрэгжүүлэх явцад үүсэж байгаа зарим нэг кейсүүдээс шалтгаалсан өөрчлөлтүүдийг тусгасан ийм заалт байгаа.

Төсвийн тухай хуулийг бол яг энэ хуульдаа нийцүүлээд өөрчилсөн талаар бол Батхүрэл дарга илүү дэлгэрэнгүй хариулах байх гэж бодож байна. Мөн ажлын хэсэгт бол Сангийн яам, Хууль зүй, дотоод хэргийн яамнаас.

**Ж.Ганбаатар:** Батхүрэл дарга гишүүний асуултад гүйцэж хариулъя.

**Г.Батхүрэл:** Бямбацогт гишүүний асуултад хариулъя. Тэгэхээр Хөгжлийн бодлого төлөвлөлтийн тухай хууль маань өөрөө Төсвийн хуультай нийцэх ёстой. Энэ дагуу бид нар төсвийн хуульд зохих өөрчлөлтүүдийг оруулсан. Үндсэн хоёр гол өөрчлөлт байгаа. Эхнийх нь бол Монгол Улсын эдийн засаг, нийгмийг хөгжүүлэх үндсэн чиглэл гээд нэг жилийн бодлогын баримт бичиг байгаа. Энэ маань таван жилийн дунд хугацааны бодлогын баримт бичиг болсон тул үүнийг хүчингүй болгоод оронд нь жилийн төлөвлөгөө гэдэг ийм баримт бичгийг бол төсвийн холбогдох хуулийн заалтуудад оруулсан.

Дараагийн нэг өөрчлөлт нь бол улсын хөрөнгө оруулалтын хөтөлбөрийг Засгийн газар батлахаар хуулийн зохицуулалт байсан. Энэ маань таван жилийн үндсэн чиглэлийн хавсралт болж Улсын Их Хурлаар батлагддаг эрх зүйн зохицуулалт бий болсон учраас энэ өөрчлөлтийг нь мөн Төсвийн хуульд тусгаж өгсөн байгаа.

Дээрээс нь та хэлсэн, Үндсэн хуульд орсон өөрчлөлт Хорин тавын 1-ийн 7 дээр бол улсын төсөв нь өөрөө хөгжлийн бодлого энэ төлөвлөлттэй нийцсэн байх ёстой гэдэг ийм зохицуулалт байгаа. Тухайлбал төрийн санхүү, зээл, албан татвар, мөнгөний бодлого, улсын эдийн засаг, нийгмийн хөгжлийн бодлого, үндсэн чиглэлийг тодорхойлж, хөгжлийн болон үндэсний аюулгүй байдлын бодлогод нийцүүлэн боловсруулсан Засгийн газрын үйл ажиллагааны хөтөлбөр, улсын төсөв, түүний гүйцэтгэлийн тайланг батлах гэдэг ийм заалт байгаа. Энэ дагуу бол улсын төсөв одоо боловсруулагдаж журмынхаа дагуу Засгийн газарт өргөн барьж, Улсын Их Хурлаар батлагддаг байгаа. Салбарын яамдууд бол хөгжлийн бодлого, төлөвлөлттэй уялдуулах хүрээнд төсөв дээр бол үр дүнгийн үзүүлэлтүүд ирдэг. Энэ нь бас батлагддаг. Баярлалаа.

**Ж.Ганбаатар:** Гишүүд асууж асууж дууслаа.

**С.Бямбацогт:** 1 минут нэмээд авъя.

**Ж.Ганбаатар:** Бямбацогт гишүүн та 1 минутаа нэмээд авчихсан. Тэгэхдээ танд өгье. Бямбацогт гишүүн 1 минут.

**С.Бямбацогт:** Тэгэхээр төсөвт нийцүүлэн хөгжлийн бодлого яриад байгаа юм. Үндсэн хуульд чинь ерөөсөө хөгжлийн бодлогод нийцүүлэн төсөв гэж байгаа. Энийг бид нар ялгаж ойлгомоор байгаа юм. Хөгжлийн бодлогын бичиг баримтууд гэдэг маань тийм урт хугацааны тэр Алсын хараа 2050-иас авхуулаад, дунд хугацааны зорилт хөтөлбөрүүд, таван жилийн үндсэн чиглэл, Засгийн газрын үйл ажиллагааны хөтөлбөр, жилийн төлөвлөгөө энэ бүгд чинь нийлээд хөгжлийн бодлогын бичиг баримт, хөгжлийн бодлого. Үүнийг хэрэгжүүлэхийн тулд улсын төсвийг зарцуулна. Энийг л манай Сангийн яамныхан гээд ойлгоод өгчихмөөр байгаа юм л даа. Тэгэхгүй төсөвт нийцүүлнэ гээд л ингээд л яриад байгаа юм. Үндсэн хууль нь чинь ерөөсөө хөгжлийн бодлогод нийцүүлсэн төсөв байх ёстой гээд биччихсэн байгаа юм. Тийм болохоор энэ дээр л та бас яг энэ зөв өө гэдгийг нэг хэлээд өгчихвөл их зүгээр байгаа юм. Яг тийм шүү, эсхүл, үгүй ээ, энэ чинь төсөв чинь их том байх ёстой юм, төсөв чинь өөрөө бодлого юм, хөгжлийн бодлого юм гэдэг. Эсвэл төсөв өөрөө хөгжлийн бодлого гээд хэлчих. Хөгжлийн бодлого, хөгжлийн бодлогыг хэрэгжүүлэхийн тулд.

**Ж.Ганбаатар:** Хэн хариулах вэ? Батхүрэл дарга ойлгомжтой, дэлгэрэнгүй шуурхай хариулъя.

**Г.Батхүрэл:** Бямбацогт гишүүний асуултад хариулъя. Тэгэхээр та их зөв хэллээ. Хөгжлийн бодлого маань эхэлж боловсруулагдсан байх ёстой. Энэ дээр аль салбар, ямар хэмжээний бодлого хэрэгжүүлээд, ямар үр дүнд урт дунд, богино хугацаанд хүрэх вэ гэдэг нь маш тодорхой гарчихсан байна. Энд нийцүүлсэн улсын төсөв явах ёстой. Энэ хэмжээгээр салбарын яамдууд өөрсдийнхөө төсвийг бодлоготойгоор уялдуулж Сангийн яаманд ирүүлдэг. Тэгэхээр улсын дунд, урт, богино хугацааны төлөвлөлтийг хэрэгжүүлэх нэг эх үүсвэр нь бол улсын төсөв байгаа. Мэдээж хөгжлийн бодлого маань дан ганц улсын төсвөөр бол хэрэгжихгүй. Төр, хувийн хэвшлийн түншлэл, гадаадын шууд хөрөнгө оруулалт, хувийн хөрөнгө оруулалт гэсэн маш олон эх үүсвэр байдаг. Энэ бүгд маань өөрөө цогцоороо хөгжлийн бодлого төлөвлөлтийг хэрэгжүүлэх санхүүгийн эх үүсвэр болдог. Баярлалаа.

**Ж.Ганбаатар:** Бямбацогт гишүүн, маш өндөр үнэлж байна шүү. Хуулийн төсөл, үзэл баримтлалтай холбогдуулан үг хэлэх Байнгын хорооны гишүүд нэрсээ өгөхийг хүсье юм. Чинзориг гишүүнээр цахим тасаллаа. Баттөмөр гишүүн үг хэлье.

**Б.Баттөмөр:** Тэр сая Бямбацогт гишүүний хэлж байгаа зүйл бол би уг нь хэлье гэж байсан юм. Үнэхээр яг тийм хамааралтай явах ёстой гэдгийг хэлье гэж бодож байгаа юм. Энэ хөгжлийн бодлого төлөвлөлтийн асуудлаар хоёр төсөл явж байгаа. Энийг нэгтгээд ажлын хэсэг байгуулаад маш сайн, одоо ярих ёстой. Энд одоо миний хэлэх гээд байгаа зүйл бол юу вэ гэхээр Монгол Улсын хөгжил ирээдүйг маш том хармаар байна. Маш том. Энийг одоо би яг хэлье гэж бодоод байгаа юм. Менделеевийн үелэх системийн 111 элементийн 67 нь Монголын хөрсөнд байна аа гэж байгаа юм. Гэтэл одоо баялгийн менежмент гэдэг юм Монголд өнгөрсөн жилүүдэд маш муу явж ирлээ. Маш их хэмжээний баялаг гарч байна. Дэлхийн зах зээлийн үнэ хүргэж худалдаж чаддаггүй, тооцоо судалгаа муутай, гаднын хөрөнгө оруулалт нэртэй өөрийнхөө нутагтаа боловсруулах үйлдвэртэй улсууд түүхий эдээ Монголд гэж бэлтгэж байна шүү дээ. Ийм л байдалтай байна шүү дээ. Тийм учраас одоо энийг их сайн бодох ёстой юм байгаа юм.

Монгол улс одоо би хөгжихгүй байна гэдэг. Энийг яагаад хэлээд байна гэхээр энэ зөвхөн өөрийн асуудал байна л даа. 32.5 тэрбум долларын нийт өр, 8.5 тэрбум долларын Засгийн газрын өр. Тэгээд дээрээс нь хамгийн аюултай нь бол байгальд үзүүлсэн сөрөг нөлөөлөл асар их өндөр, экспортод гарч байгаа бүтээгдэхүүндээ нэмүү өртөг шингээдэггүй ийм л байдалтай л яваад ирж байна л даа. Тэгэхээр одоо энэ өнгөрсөн гучин жилийн хугацаанд монголчуудын барьж байсан хөгжлийн бодлого, энэ төлөвлөлтийн асуудлыг бол үндсээр нь өөрчлөхгүй бол болохгүй байгаа юм. Монгол улс хөгжлийн загвараа маш тодорхой болгох хэрэгтэй. Энэ бол энэ хөгжлийн асуудал хууль дээр бас яригдах ёстой асуудлуудын нэг гэж бодож байгаа юм.

Бид хөгжихийн тулд одоо яах ёстой вэ гэхээр хамгийн нэгдүгээрт нь юу вэ гэхээр энэ Хөгжлийн яамаа байгуулах хэрэгтэй. Худалдааны яам хэрэгтэй, Гадаад дотоод худалдаагаа боддог. Монголчууд чинь одоо худалдаа хийж л амьдарч байна шүү дээ. Үйлдвэрлэл юм алга байна. Хөгжлийн загварт бол хамгийн нэгдүгээрт нь баялгийн менежментээ зөв болгох ийм шаардлагатай. Лиценз заръя гэсэн хүн одоо хэдэн зуугаараа байна. Гадна дотнын мэдээллийн хэрэгслээр хүртэл тавьчихсан байна шүү дээ. Монголд ийм юу зарна гээд, ашигт малтмалын орд зарна гээд. Баялгийн менежмент бол Монгол улсад үнэхээр үр ашиггүй байна. Эрдэнэт бол үр ашигтай байгаагийн нэг том тод жишээ шүү дээ. Тэгтэл энэ загвараар бид нар улс эх орноо хөгжүүлэхийг бодмоор байна.

Хоёр дахь асуудал, шинэ эдийн засгийг хөгжүүлэх тойргийн эдийн засаг склар эдийн засаг тэр байдаг шүү дээ. Эдийн засаг шеринг гээд дижитал эдийн засаг фэнт град фанд. Ингээд энэ шинэ эдийн засгийн төрлүүдийг Монголд хөгжүүлэх чиглэлд их тодорхой арга хэмжээнүүд байгаа байхгүй юу. Гурав дахь асуудал, хөдөө аж ахуй хөгжүүлэх, эрчимжсэн мал аж ахуй, хөдөө аж ахуй. Дөрөв дэх асуудал, одоо сэргээгдэх эрчим хүч, нар салхи, усны эрчим хүчийг ашиглах. Тав дахь асуудлыг энэ аялал жуулчлалыг хөгжүүлэх гээд маш их тодорхой тодорхой асуудал.

**Ж.Ганбаатар:** 3 минутаар үг хэлж байгаа. Баттөмөр гишүүнд 1 минут нэмж өгье.

**Б.Баттөмөр:** Тийм учраас хөгжлийн загварыг бол маш тодорхой болгох хэрэгтэй. Энийг хөгжлийнхөө бодлого төлөвлөлттэй уялдуулах ийм шаардлагатай байгаа. Тэгээд тэр яам энэ тэрээ хурдан байгуулаад одоо ингээд цаашаагаа, энэ эзэнгүй байгаа ажлуудыг одоо эзэнтэй болгох ийм шаардлага байна. Энэ бол тэр хөгжлийн бодлого төлөвлөлттэйгөө бас цаагуураа уялдаад ингээд явчхаж байгаа юм. Ийм учраас энэ бодлогын шинж чанартай баримт бичигтэй хоёр төслийг нэгтгээд маш сайн ажиллая. Ажлын хэсгийг сайн байгуулаад, үр дүнтэй ажиллая. Монгол Улсын цаашдын хөгжилд үр ашгаа өгөх энэ асуудлуудаар анхаарч хөгжлийн бодлого төлөвлөлт оруулж байгаа энэ хуулийг хуулийн өөрчлөлтүүдийг бол маш сайн хийх ийм шаардлага үүссэн байна гэдгийг би хэлэх гэж байна.

**Ж.Ганбаатар:** Цахимаар Чинзориг гишүүн.

**С.Чинзориг:** Засгийн газар өргөн барьсан, одоо хэлэлцээд явдаг л байх даа. Бас л жаахан дутуу төсвийн хүрээнийхээ мэдэгдэлтэй, жилийн төлөвлөгөө батлах хугацаа эд нараа ядаж нэг болгочихмоор байгаа юм л даа. Нэг нь 5 сард батлагддаг, нэг 7 сард батлагдах гээд үг хэлэхдээ. Энэ бол зохицуулалгүй үлдчихэж үлдэж байна.

Хоёр дахь асуудал. Даваасүрэн гишүүн яриад байгаа нь үнэн шүү дээ. Энэ жилийн хөгжлийн төлөвлөгөө чинь ерөөсөө тэр урт хугацааны болоод дунд хугацааныхаа төлөвлөгөөтэй уялдахгүй яваад байгаа. Жилийн төлөвлөгөө гэхэд. Жилийн төлөвлөгөө боловсруулах үндэслэл нь таван жилийн үндсэн чиглэл, Засгийн газрын үйл ажиллагааны хөтөлбөр болгож чиглэлийн төлөвлөгөө боловсруулж, үндэслэл гээд хуульд орчихсон. Тэгэхээр үндсэндээ бас намуудын дөрвөн жилийн л сонгуулийн амлалтаараа бид бас хөгжлийн төлөвлөгөөг хэмжих хэмжээгээр олгочхоод байгаа бас ийм асуудлууд байгаа. Ядаж л тэр жилийн төлөвлөгөө боловсруулахдаа урт болоод дунд хугацааны хөгжлийн төлөвлөгөөнүүд бас жилийн төлөвлөгөө боловсруулах үндэс болно энэ тэр гэж оруулмаар байсан. Энэ ч одоо орсонгүй.

Гурав дахь асуудал нь, ерөөсөө энэ чинь цээжин бие байхгүй хууль болчхоод байгаа юм. Хөгжлийн төлөвлөгөө хэдэн бичиг баримтын бичиг цаасан дээр гарч байгаа юм чинь хэдэн бичиг баримтуудыг л тойрч эргэлдэж юм яриад байдаг. Гэтэл энэ чинь ерөөсөө нөгөө яам байх юм уу, үгүй юм уу? Яам байгуулна гэж яриад байдаг, яам байхгүй. Одоо тэр 9 дүгээр зүйл гээд, энэ чинь агентлагийн бүрэн эрхтэй болоод асуудал жоохон өөрчлөлт орж байгаа юм байна. Энэ яам байгуулах асуудлаа ч гэсэн Засгийн газрын нэг мөсөн оруулж ирээд хөгжлийн бодлого төлөвлөлтийн асуудлаа ч гэсэн төрийн захиргааны төв байгууллагатай байна, тэр нь ийм бүрэн эрхтэй байна гээд ингээд ялгаад салгаад өгчих хэрэгтэй.

Тэгээд яам байхгүй учраас наадах чинь Сангийн яамныхны бүх л эрх мэдэл нь хэвээрээ яваад байгаа байхгүй юу. Тэгээд бид нар чинь ингээд төлөвлөгөө боловсруулаад байдаг, дараа нь нөгөө төсөв боовсруулахдаа наадах чинь нөгөө төсвийн хүрээний мэдэгдэлтэй зөрсөн, ийм санхүүгийн чадамж байхгүй гээд өдөр Жавхлан сайд чинь тийм юм яриад, хэрэгжүүлэхгүй байж болно ухааны юм яриад байгаа шүү дээ. Энэ мэтчилэн ингээд төсвийн хүрээний мэдэгдэл, төсөвтэй уялдуулмаар, яамтай болох асуудлыг нь одоо нэг мөсөн уг нь шийдээд өгчихмөөр байна. Хэрвээ хэлэлцэхээр бол.

**Ж.Ганбаатар:** 1 минут сунгах боломжгүй, 3 минутаар үг хэлж байгаа.

**С.Чинзориг:** Би 2 минут үг хэллээ шүү дээ.

**Ж.Ганбаатар:** Ойлголоо. Танд 1 минут өгье.

**С.Чинзориг:** Тэгэхээр энэ яамтай болох асуудал, хөгжлийн бодлого төлөвлөлтийн асуудал хариуцсан төрийн захиргааны төв байгууллагатай байна, тэр нь ийм бүрэн эрхтэй байна энэ тэр гээд ингээд оруулчихвал. Нэг мөсөн шийдчихмээр байна. Тэгэхгүй болохоор 9 дүгээр зүйл чинь миний хэлээд байгаа тэр төрийн захиргааны байгууллага гээд агентлагаа л хэлээд байгаа юм. Агентлагийг ерөөсөө тэгээд яамдууд нь тоодгүй, сайд нар ч тоодоггүй. Сайдууд нь битгий хэл хөгжлийн төлөвлөгөөн дээр ажиллаж байхад яам, төрийн нарийн бичгийн дарга ч наад агентлагийн чинь дарга удирдлагууд нэг тоодоггүй юм байна лээ шүү дээ. Тийм учраас тэр яамтай болох асуудал, бүрэн эрхийнх нь асуудлыг нэг нэг мөсөн шийдэж, ингээд явахгүй бол наадах чинь тэгээд нэг эзэн биегүй хэдэн бичиг баримтыг л хооронд нь нааш цаашаа орох болгосон ийм юм.

Эцэст нь тэр Засгийн газрын үйл ажиллагааны хөтөлбөрийг хэрэгжүүлэх үйл ажиллагааны төлөвлөгөө үйл ажиллагааны төлөвлөгөөний бичиг гэж оруулах шаардлагагүй гэсэн би байр суурьтай бол байгаа юм. Тэгээд Засгийн газрын үйл ажиллагааны хөтөлбөрөө л үндэслэл болгодог юм байгаа биз. Хөгжлийн хөтөлбөрийг хэрэгжүүлэх төлөвлөгөөг энэ бодлогын бичиг баримт оруулчих юм бол энэ бол бас зөрчилтэй, үр дүнгүй юм болно гэсэн ийм саналтай байна.

**Ж.Ганбаатар:** Чинзориг гишүүн сүлжээгээ нэг шалгаарай, заримдаа гацаад байна шүү.

**Ж.Ганбаатар:** Би бас байнгын хорооны гишүүний хувьд минутдаа багтаад нэг үг хэлье. Ер нь хөгжлийн бодлого, төлөвлөлтийг, ер нь улсын хөгжлийг хэн хэрэгжүүлэх вэ, хэн авч явах вэ гэдгийг л манайхан маш сайн ойлгох хэрэгтэй юм байгаа юм л даа. Төр бүгдийг хийнэ, төр бүгдийг чадна, би хийнэ л гэсэн, бид л хамгийн ухаантай гэсэн байдлаар л асуудалд хандаад байгаа юм л даа. Гол углуурга нь би бол тэрэндээ байгаа болов уу л гэж харж байгаа юм. Хүмүүсээ дэмжих хүнээр юм хийлгүүлэх, өөрсдөө хяналт шалгалт тавих гэдэг байдлаар асуудалд хандахгүй, тэгээд л бүх зүйлийг өөрсдөө хийнэ гээд л. Тийм улс дэлхийд харагдахгүй юм л даа. Тэгээд л төрд ажиллаж байгаа хамгийн хүмүүс нь л хамгийн мундаг гэсэн байдлаар тэгээд бусад бусад харилцааг төр хянана гэдэг байдлаар асуудалд хандаад байгаа байхгүй юу.

Хууль оруулж ирэхдээ ч гэсэн зарим харилцааг бид зохицуулна гээд л ерөөсөө дандаа бүх харилцааг зохицуулна гэж орж ирээд ба уул нь бол зарим харилцаануудыг дэмжих маягаар явах ёстой л доо. Тэгээд энийг чинь одоо хувийн хэвшил хийнэ шүү дээ. Бид нарын явж байгаа зам өөрөө энэ шүү дээ. Тэд энийгээ л олж харах хэрэгтэй байна л даа. Тэгэхгүй бол одоо энэ төрийн явж байгаа, хувийн хэвшилд 1 тэрбумаар хийчих зүйлийг төр бол 3 тэрбум, 4 тэрбумаар л хийж байна шүү дээ. Ингээд яаж хөгжих билээ? Энэ чинь одоо хөгжлийн гарц мөн үү, биш үү? Энэ чинь улам угжирч байна шүү дээ. Улам бүр ингээд дотроо бүр ялзарч байна шүү дээ. Бүр тэгээд хүмүүс нь одоо зүгээр хувийн хэвшилд ажиллахаасаа илүү төр лүү орчихдог. Төрөөс янз янзын байдлаар шимэгч байдлаар амьдрахыг хүсэж байна шүү дээ. Энэ чинь өөрөө энэ ямар ч бичиг баримт боловсруулсан, ямар ч гоё хууль гарсан өөрөө хөгжлийг гацааж байгаа юм.

Тийм учраас хувийн хэвшлээ дэмжээд, хувийн хэвшлээрээ хийлгүүлээд тэрэндээ хяналт тавиад. Одоо энэ Улаанбаатар хотыг ер нь бусад аймгууд төвийг гэдэг хар л даа. Хэн одоо хөгжил авчирч байгааг сайхнаар ойлгох хэрэгтэй. Тэгээд л засаг замбараагүй байна, тэнд нь тийм асуудлууд байна. Тэр ямар ч хяналтгүй байна, тэр ямар ч зохицуулалтгүй байна гээд л яваад ордог. Одоо энэ Замын- Үүдийн асуудал байнга л тавигддаг шүү дээ. Байнга л тавигддаг. Байнга л Засгийн газраас хүмүүс очиж тэр юмыг янзалдаг. Тэгээд л эргээд л нэг жилийн дараа ахиад л асуудал үүсдэг. Тэгээд л одоо тэрэнтэй байлдаж, энэтэй байлдаж байна.

Яагаад гучин жил болохдоо тэр асуудлыг цэгцлээгүй байна? Хятадын бусад улсуудтай харьцаж байгаа боомтуудыг бид нар бол интернэтээр бол зүгээр харах боломжтой шүү дээ. Монгол Улсын Хятадтай харьцаж байгаа боомтын байгаа байдал ямар байна, бусад улсуудынх ямар байна? Өндөр хөгжилтэйг нь больё гэхэд Вьетнам, Казахстан улсуудын боомтууд ямар байна? Тэгээд өөрийнхөө байж байгаа боомтыг харах хэрэгтэй. Тэгэхээр төр одоо бүх ажлыг хийж чадахгүй ээ.

Хөгжлийн бодлого, төлөвлөлт дээр би Баттөмөр гишүүнтэй, Чинзориг гишүүнтэй санал нэг байгаа нь яамаа хурдан байгуулах хэрэгтэй. Тэгээд яамаа тогтвортой ажиллуулах хэрэгтэй л дээ. Тэгээд л нэг гурван жил болоод л, дөрвөн жил болоод татан буулгачихдаг биш тогтвортой ажиллуулах хэрэгтэй. Мэргэшсэн боловсон хүчин бэлдэх ёстой, одоо хүн байгаа юу гээд Даваасүрэн гишүүний асууж байгаа бас зөв. Тэгээд тэрийгээ бэлдэх ёстой. Зүгээр проблем бариад суугаад өгөх биш асуудлыг шийдэх талаас нь л харах ёстой л доо. Тэгээд тэр лүүгээ махарч ороод ямар ч асуудлыг бас даваад гарах тийм чадвартай хүмүүсээр багаа бүрдүүлэх хэрэгтэй. Гол зангилаа нь, би юу хэлэх гэсэн юм гэхээр хэн ажил хийх вэ? Засгийн газрыг ингээд ихэнх сайхан газруудыг харж байхад л эхлүүлсэн ажлаа хийчихсэн юм шиг л ярьж байгаа нь.

Хувийн хэвшил бол дуусгасныхаа дараа тууз хайчилдаг шүү дээ. Дотор нь хүмүүсээ урьж оруулдаг ч юм уу, хийсэн ажлаа тууз нь нээгээд, тэр үйлдвэрээ нээдэг ч юм уу. Засгийн газар бол дөнгөж эхлээд л тууз хайчлах юм л даа. Тэгээд тэр нь байхгүй. энийгээ ялгаа салгааг нь олж харна биз дээ.

Үг хэлээд дуусчихсан байгаа.

Санал хураалт явуулъя Байнгын хорооны гишүүдийг анхааралтай байхыг хүсье.

Хөгжлийн бодлого, төлөвлөлт, түүний удирдлагын тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалын хүрээнд хэлэлцэхийг дэмжих нь зүйтэй гэсэн томьёолоор санал хураалт явуулъя. Эхлээд бүртгэлийн санал хураалт явуулъя. Бүртгэлийн санал хураана. Гишүүд анхааралтай байхыг хүсье. Болорчулуун гишүүн интернэт нь болохгүй байна гэсэн шүү. Болорчулуун гишүүнийг дэмжсэнээр авчих, өөрийнх нь хүсэлт ирсэн байгаа. Ганхуяг гишүүн, Чинзориг гишүүн, Булгантуяа гишүүн, Ганнибал гишүүн, Цогтгэрэл гишүүн нарыг анхааралтай байхыг хүсье.

Санал хураалт.

77.8 хувиар санал дэмжигдлээ.

Дараагийн асуудалдаа оръё.

**Хоёр.Хөгжлийн бодлого төлөвлөлт, түүний удирдлагын тухай хуульд нэмэлт, өөрчлөлт оруулах тухай хуулийн төсөл болон Монгол Улсын Засгийн газрын тухай хуульд нэмэлт оруулах тухай хуулийн төслийн хэлэлцэх эсэхийг хийнэ**.

Хууль санаачлагчийн илтгэлийг Улсын Их Хурлын гишүүн Бямбацогт гишүүн хийнэ. Бямбацогт гишүүний микрофоныг өгье.

**С.Бямбацогт:** Эдийн засгийн байнгын хорооны дарга эрхэм гишүүд ээ,

Улсын Их Хурлын гишүүн Бямбацогт, Адьшаа, Анужин, Баттөмөр, Ж.Бат- Эрдэнэ, Булгантуяа, Ганболд, Доржханд, Мөнхбат, Оюунчимэг, Ундрам, Чинзориг нарын арван хоёр гишүүний хамтаар Хөгжлийн бодлого, төлөвлөлт, түүний удирдлагын тухай хуульд нэмэлт, өөрчлөлт оруулах хуулийн төслийг боловсруулж 2021 оны 7 дугаар сарын 2-ны өдөр Улсын Их Хуралд өргөн мэдүүлсэн.

Улсын Их Хурал Монгол Улсын Үндсэн хуульд оруулсан нэмэлт, өөрчлөлтөд нийцүүлэн баталсан Хөгжлийн бодлого төлөвлөлт, түүний удирдлагын тухай хуулийн хэрэгжилтийн байдлыг судлах, шаардлагатай санал боловсруулах үүрэг бүхий Хөгжлийн бодлого төлөвлөх, түүний удирлагын тухай хуулийн хэрэгжилтийг хангуулах ажлын хэсгийг 2020 оны 11 дүгээр сарын 24-ний өдөр Улсын Их Хурлын даргын 51 тоот захирамжаар байгуулж, улмаар Хөгжлийн бодлого төлөвлөгөөний удирдлагын тухай хуулийн хэрэгжилтийг хангуулах талаар Улсын Их Хурлаас 2021 оны 1 дүгээр сарын 21-ний өдөр 10 дугаар тогтоолыг баталсан. Энэ хүрээндээ хуулийн төслийг боловсруулсан.

Төсөлд сая Засгийн газар шаардлагатай санал бас нэмэлт, өөрчлөлт өргөн барьсан. Түүнээс гадна бас тодорхой зарчмын асуудлыг тусгах шаардлагатай гэж үзэж Их Хурлын гишүүд нэг тодорхой хэдэн асуудлаар нэмэлт, өөрчлөлт оруулж байгаа юм. Энэ нийтдээ арван асуудал байж байгаа.

Нэгдүгээрт нь, бид нар төлөвлөлтөд суурилсан төлөвлөлтийн зарчим гэж, энэ хуулийн 6.9-д заасан богино хугацааны төлөвлөлтийн баримт бичиг болох улсын болоод орон нутгийн төсвийг төлөвлөхдөө Хөгжлийн бодлого, төлөвлөлтийн хуулийн 6.10.3, 6.10.4-т заасан шаардлагыг хангасан байх ёстой. Улс болон аймаг, нийслэл хотын хөгжлийн жилийн төлөвөө суурилсан боловсруулах энэ асуудал ярьж байгаа. Өөрөөр хэлэх юм бол төлөвлөлтүүд нь урт, дунд, богино, хугацаандаа уялдаатай байх, төлөвлөлтдөө суурилсан тийм төсөвлөлтийн зарчим гэж, төлөвлөгөөнд суурилсан төсөвтэй байх ёстой гэдэг асуудлыг оруулж өгсөн.

Хоёрдугаарт нь, нэгтгэн тайлагнах зарчим гэж, Хөгжлийн бодлого, төлөвлөлтийн хуульд арван таван зарчим байгаа. Үүн дээр хоёр зарчим нэмэгдэж байгаа. Нэг нь улсын хөгжлийн жилийн төлөвлөгөөний биелэлтийг Улсын Их Хуралд тайлагнахдаа Засгийн газар тус хуулийн 6.7, 6.8-д баримт бичгийн заасан зорилго, зорилт, хүрэх үр дүнг уялдуулан төлөвлөж тухайн жилд хэрэгжүүлсэн төсөл, арга хэмжээ, бүрийнхээ хүрэх үр дүнгийнхээ хэдэн хувьд нь хүрсэн бэ, хүрээгүй бол яагаад хүрээгүй вэ? Үүнд ямархуу хөрөнгө хэмжээ, зарцуулахаар төлөвлөсөн байсан, түүнээсээ хэдийг нь зарцуулсан, тэр нь хэр зэрэг үр дүнтэй биелсэн, санхүүжилтийн эх үүсвэрийн хэр зэрэг зарцуулсан гэдгийг бүгдийг нь төлөвлөгөөнд яаж тусгасан байсан, түүнийгээ хэрхэн яаж зарцуулсан гэдгээ бас нэгтгэн тайлагнадаг байя. Шалгуур үзүүлэлтүүд, зорилго, зорилт яаж тавьсан, түүнийгээ бас яг ингэж нэгтгэж хамтад нь тайлагнадаг байхгүй бол төлөвлөхдөө нэг өөр төлөвлөдөг, тайлагнахдаа нэг өөр тайлагнадаг байдлыг ийм зарчим барьж тайлагнах ёстой гэдэг асуудлыг оруулж өгч байгаа.

Хөгжлийн бодлого төлөвлөлтийн баримт бичгийг боловсруулах, Улсын Их Хуралд өргөн мэдүүлэх, хэлэлцэн батлах, тайлагнах цаглабарын асуудлуудыг төсвийн цаглабартай уялдуулсан. Сая ярьсан төсвийн хүрээний мэдэгдэл, улсын хөгжлийн жилийн төлөвлөгөө уялдахгүй байна гэдэг асуудлыг уялдуулсан. Жилийн төлөвлөгөөний биелэлтийг төлөвлөгөө болон төсвийн гүйцэтгэл, жилийн төлөвлөгөөний биелэлтийг хэлэлцэхдээ хамтад нь хэлэлцэх шаардлагатай гэж үзэх юм бол дараа жилийн улсын хөгжлийн төлөвлөгөөтэйгөө, төлөвлөгөөг хэрхэн яаж биелүүлэх талаар бас уялдуулах ийм байдлаар уялдуулах асуудлыг оруулсан. Мөн бас улсын хөгжлийн жилийн төлөвлөгөө болоод хөгжлийн бодлого төлөвлөлтийн заасан бичиг баримтуудын хэрэгжилтийг хангаж чадаагүй албан тушаалтнуудад хариуцлага тооцох асуудлыг бас Засгийн газарт өгөх ийм чиглэл өгхөөр оруулсан байгаа.

Дараагийн асуудал бол Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөө гэж сая яригдсан. Улсын хөгжлийн жилийн төлөвлөгөө гадна Засгийн газрын төлөвлөгөө байх ёстой. Засгийн газрын үйл ажиллагааны хөтөлбөр хэрэгжүүлэх дөрвөн жилийн төлөвлөгөө. Энэ нь бол үндсэндээ дөрвөн жилийн төлөвлөгөө бол 100 хувь гэж үзэх юм бол 100 зорилт тавибал түүнээс нь жил жилдээ 25, 25-аараа биелээд, дөрвөн жилийн хугацаанд жилийн төлөвлөгөөнд дөрвөн жилийн хөтөлбөрийн 25 хувь нь буюу 25 нь суудаг байх. Эдгээрийн нийлбэр нь Засгийн газрын үйл ажиллагааны хөтөлбөр буюу Засгийн газрын мөрийн хөтөлбөр, хэрэгжүүлэх арга хэмжээний төлөвлөгөөний нийлбэр байхаар ийм уялдаа холбоотой байх асуудлыг бид нараас оруулж өгсөн. Ийм зохицуулалт байхгүй учраас өнөөдөр Засгийн газрын үйл ажиллагааны хөтөлбөр нь тусдаа явдаг.

Засгийн газрын үйл ажиллагааны хөтөлбөрийг хэрэгжүүлэх төлөвлөгөө нь дахиад өөрөөр гардаг. Улсын хөгжлийн жилийн төлөвлөгөөг батлахдаа Засгийн газрын үйл ажиллагааны хөтөлбөртэйгөө уялдуулдаггүй ийм асуудлууд гараад, үүнээсээ болоод ингээд хийдэл гардаг учраас энийг нягт уялдах энэ зорилтыг суулгаж өгсөн.

Засгийн газрын саналын дагуу бас бусад хууль тогтоомжид заасан төрөөс баримтлах бодлого гэж, дур дураараа баахан бодлогын бичиг баримт баталдгийг бас цэгцлээд Хөгжлийн бодлого төлөвлөлт, удирдлагын тухай хуулийн 6 дугаар зүйлийн 6.2, 6.5, 6.7, 6.8, 6.9-д заасан хөгжлийн бодлого, баримт бичгийн төрөлд хамааруулах үндэсний хөтөлбөр гэсэн 6.5-д заасан хөгжлийн зорилт хөтөлбөрт бас хамааруулж ойлгуулахаар ингэж нэгтгэж тусгаж байгаа. Мөн Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөг батлахдаа цаг үеийн тулгамдаж байгаа зайлшгүй асуудлыг шийдвэрлэх, шаардлагатай эрсдэлийн төсөл арга хэмжээг Улсын Их Хуралд танилцуулснаар төлөвлөгөөндөө тусгаж болох хууль зүйн үндэслэлийг тусгасан.

Өөрөөр хэлэх юм бол сая Засгийн газар эдийн засгийн хямралаас гаргах энэ цар тахлыг хохирол багатай даван туулах 10 их наядын хөтөлбөр, төлөвлөгөө өөрсдөө батлаад хэрэгжүүлсэн. Үүнийг бас Үндсэн хууль зөрчиж байна, зөрчөөгүй байна, Улсын Их Хурлаар бас оруулж танилцуулж батлуулах ёстой, ёсгүй гэсэн их олон асуудлууд гарсан. Үүнтэй холбоотойгоор энэ зохицуулагдаагүй зохицуулалтыг зохицуулах ийм асуудлыг хууль зүйн үндэслэлийг бид нар бас тусгаж өгсөн байгаа.

Улсын Их Хурлын тухай хуулийн 14.3-т заасан зөвлөлийн дэргэд салбар бүрийн хөгжлийн бодлого төлөвлөлтийн өндөр мэргэжилтэй арван таван хүний бүрэлдэхүүнтэй хөгжлийн бодлого төлөвлөлтийн зөвлөл ажиллая гэдэг энэ Улсын Их Хурал маань бас төрийн эрх барих төрийн бодлого тодорхойлох дээд байгууллага. Энэ хөгжлийн бодлого төлөвлөлтийн асуудал бол үндсэндээ Монгол Улсын төрийн бодлогод хамгийн чухал бичиг баримт. Үүнийг боловсруулахад Засгийн газар боловсруулж өргөн мэдүүлнэ. Үүнийг төрийн бодлого тодорхойлохдоо, үүнийг Их Хурлаар батлахдаа бас энэ бодлогын зөвлөл ажиллаж мэргэжил арга зүйн зөвлөгөө өгдөг байх ийм зөвлөлтэй байх асуудлыг оруулж өгсөн байгаа.

Хамгийн сүүлийн асуудал бол сая гишүүдийн ярьж байгаа Даваасүрэн гишүүн, Чинзориг гишүүн, Баттөмөр гишүүд ярьж байгаа. Тэр хөгжлийн бодлого төлөвлөлтийн асуудал эрхэлсэн төрийн захиргааны төв байгууллага байх буюу Хөгжлийн төлөвлөлт, эдийн засгийн яамтай байх. Үүнийг Монгол Улсын Шадар сайд ахалдаг, тэргүүлдэг байх энэ асуудлыг оруулж өгье. Сая Нямдорж сайдын хэлж байгаа, Сү.Батболд даргын Засгийн газрын Үндэсний хөгжил шинэтгэлийн хороо ажиллаж байсан. Үнэхээр яамны түвшинд статустай биш болохоор үндсэндээ нэг шүдгүй арслан шиг байсан. Үүнийг томруулаад Эдийн засгийн хөгжлийн яам 2012-2016 онд Алтанхуягийн Үасгийн газрууд байгуулсан. Харамсалтай нь бодлогын яам биш аж ахуй салбарын яам болж бондын зарцуулалт, аж ахуйн одоо Гудамж төсөл гэх мэтийн юмтай хутгалдсанаасаа болоод Эдийн засгийн хөгжлийн яам маань үйл ажиллагаа хэрэгжүүлж чадаагүй.

Өнгөрсөн дөрвөн жилийн хугацаанд Үндэсний хөгжлийн газар ажилласан. Бас үнэхээр төрийн захиргааны төв байгууллага биш учраас яамдууд нь тоодоггүй, нэг бодлогоор нэгтгэж зангидаж чаддаггүй. Энэ асуудлууд байгаад байгаа. Үүнтэй холбоотойгоор энэ эдийн засгийн төлөвлөлт, эдийн засгийн хөгжлийн асуудлаар төрийн захирганы төв байгууллага байгуулах нь зөв юм. Хуучин 1990 оноос өмнө байсан шиг улсын төлөвлөгөөний комисс шиг ийм томоохон бас сая Даваасүрэн гишүүний хэлдэг, бодлогын асуудлыг, зөвхөн эдийн засгийн асуудал биш, энэ нийгмийн, эдийн засгийн, байгаль орчны, төр, засаглалын энэ томоохон бодлогын асуудал бүгд хэдийг нь нэгтгэж зангидаж удирдаж, салбарын болон салбар дундын үндэсний хэмжээний болон бүс нутгийн, орон нутгийн бодлогуудыг нэгтгэж зангиддаг ийм төв байгууллагатай байх ёстой. Өөрөөр хэлэх юм бол Хөгжлийн төлөвлөлт, эдийн засгийн яамтай байх гэдэг асуудлуудыг тусгаад оруулж байгаа.

Аравдугаарт нь, урт болон дунд, богино хугацааны хөгжлийн бодлогын болон төлөвлөлтийн баримт бичгүүдэд тавигдах шаардлагууд, нэр томьёо тодорхойлолтуудыг бас тодорхой хэмжээгээр өөрчилж, сая гарч байгаа асуудлуудыг бас цаг үеийн шаардлага болон бид бас бүрэн гүйцэд хараагүй асуудлуудыг засаж шинэчилж, сайжруулах зорилгоор ийм хуулийн төслийг нэмэлт, өөрчлөлтийн төслийг өргөн барьсан байгаа гэдгийг та бүхэндээ танилцуулъя.

Ингээд хуулийн төслийн хэлэлцэх эсэхийг хэлэлцэн шийдвэрлэж өгнө үү гэж Эдийн засгийн байнгын хорооны дарга, гишүүдээс хүсье. Анхаарал тавьсанд баярлалаа.

**Ж.Ганбаатар:** Бямбацогт гишүүнд баярлалаа. Ажлын хэсэг хэвээрээ байна. Болормаа Тамгын газрын зөвлөх нэмж ажиллаж байна.

Хууль санаачлагчийн илтгэл болон төслийн үзэл баримтлалтай холбогдуулан асуулт асуух Их Хурлын гишүүд нэр өгөхийг хүсье. Цахимаар Даваасүрэн гишүүн, заалнаас би асуулт асууя. Даваасүрэн гишүүн асуултаа асууя.

**Ц.Даваасүрэн:** Баярлалаа. Тэгэхээр Засгийн газраас мөн бас нэр бүхий гишүүдээс энэ Хөгжил төлөвлөлтийн хуулийн өөрчлөлтүүдийг бас хийе гэдэг ийм хуулийн төсөл өргөн барьсан байна гэж ойлголоо. Тэгэхээр би түрүүн нэг зүйлийг асуугаад байгаа юм л даа. Ингээд таван жилийн үндсэн чиглэлтэй, тэгээд дөрвөн жилийн засаглалтай ингээд яваад байхаар нөгөө нэг Засгийн газар нь хэрвээ өөр нам ялчих юм бол тэрийг нь хүлээн зөвшөөрөөд явах уу, үгүй юу гэж. Өөрөө Үндсэн хуулиар зохицуулж байна гээд байна л даа гэх. Тэр Үндсэн хуулийг чинь одоо КОВИД-ын хууль зөрччихөөд байхад одоо яах ч үгүй л байна шүү дээ. Тэгээд одоо яах юм? Яг Үндсэн хууль дээр бол тэгж байгаа шүү дээ, дайны нөхцөл байдал, онцгой байдал зарсны дараа хуулиар хүний эрхийг хязгаарлана гэчихсэн байхад чинь л ийм хоёр нөхцөл байдал үүсэх байх хуулийн хүний эрхийг хязгаарлачихаж байна шүү дээ. Бүр цагаан дээр хараар биччих байх шүү дээ. Тэгэхээр би бол өөрийн чинь хэлээд байгаа тайлбарт л итгэхгүй л байна л даа. Бас л ингээд л явчихна шүү дээ.

Нөгөө засгийн газар нь үл тоогоод л нөгөө олонх болоод гараад ирнэ. Нөгөө нэг ялагдсан нөхдүүд нь айгаад дуугарч чадахгүй, баахан идсэн уучихсан байж байна. Тэгээд бушуухан гадагшаа алга болоод өгнө. Тэгээд наадах чинь бол үлгэр шиг л юм харагдаад байгаа юм л даа. Ер нь тэгээд энэ хөгжил төлөвлөлтөөс одоо бидний нэг гол шийдэх ёстой юм бол өөрийн чинь яриад байгаа тэр нэг бүтцийн асуудлууд байна тийм үү? Нөгөө талаараа бид нар загвараа зөв болгомоор юм байгаа шүү.

Одоо жишээлбэл бид нар хөдөө аж ахуйн хөнгөн үйлдвэрийг хөгжүүлээд явах юм уу, хүнд үйлдвэрийг хөгжүүлээд байх юм уу гэдэг шиг яг тэр хөгжлийн загвараа. Одоо гэр барьж байгаа бол тоонь, хана гээд л ингээд явдаг шиг, гэр барьж чаддаггүй хүн бол гэр барьж бас чадахгүй шүү дээ. Тийм учраас бас энийгээ хийж чаддаг хүмүүс нь байгаад, тэгээд тэр зөв бүтцийг нь бий болгоод, загварыг нь тодорхойлж өгөөд ингээд л явуулах ёстой юм.

Жишээ нь бид нар хүний хөгжлийг илүү дэмжинэ, Шадар сайдынхаа дэргэд хүний хөгжлийн асуудлаа оруулна гэдэг ч юм уу. Аль эсвэл хөдөө аж ахуйгаа тэргүүлнэ, уул уурхай, хөдөө аж ахуй, хүний хөгжил гурав бол тэргүүлэх салбар байна гээд. Ингээд чиглүүлээд өгөх юм бол нөгөө хувийн хэвшил чинь тэр лүү бодлогоороо явна шүү дээ. Тэрнээс биш төргүй дандаа хувийн хэвшил авч явдаг орон гэж байхгүй шүү дээ. Хувийн хэвшлээ бид нар бол харин яг энэ тэргүүлэх чиглэлд оролцож байгаагаар нь татварын бодлогоороо хөнгөлөлт зохицуулах. Угаасаа л энэ эдийн засгийн зарчим чинь ийм шүү дээ. Татварын бодлогоороо дэмжээд явах ёстой. Тэр зөв чиглэл рүү явж байгаа аж ахуйн нэгжүүдээ бол. Иэгээд энэ загвараа эхлээд гаргая. Ямар чадваруудаа илүү авч байга.

Хоёрдугаарт тэр бүтэц тэр яамд дээр бол ерөөсөө бүх салбарын толгой, тийм мэргэжилтнүүд тэнд байх ёстой байхгүй юу. Тэр нөгөө нэг Хөгжлийн яам дээр чинь. Эрчим хүчнийхэн хүлээн зөвшөөрдөг, боловсролынхон хүлээн зөвшөөрдөг хувийн хэвшлийнхэн хүлээн зөвшөөрдөг, тэр жижиг дунд үйлдвэрийн асуудлаар үнэхээр сайн мэргэжсэн хүн тэнд чинь байж байх ёстой шүү дээ. Тэгж л одоо хийж өгч чадах юм бол болно. Тэгэхгүй Хөгжлийн яамны чинь газар, хэлтсийн даргаас авхуулаад л улс төрийн шахааны улсууд болчих юм бол тэгээд наадах чинь явахгүй. Өмнөх түүх бас л тэгсэн байхгүй юу. Улс төрийн баахан шахаад л, тэгээд нөгөөдүүл нь учраа ойлгохгүй л яваад, хөрөнгө оруулалтын газрын даргыг нь би тавина шүү гээд л ингээд булаацалдаад. Ингээд нөгөө бүтэц нь ч явдаггүй. Яах вэ, тэр үед нэг дутуу юм.

Бямбацогт гишүүн гишүүний асуултад хариулъя. Хариулсны дараа Даваасүрэн гишүүн тодруулъя.

**С.Бямбацогт:** Даваасүрэн гишүүний сүүлийн асуултаас эхэлье. Бүтцийн асуудал, боловсон хүчний асуудал. Бид нар үндсэндээ социализмын үед бол бүгдийг тав таван жилээр төлөвлөөд Улсын төлөвлөгөөний комисс гэж тэр төлөвлөгөөнүүдийн бүх бодлогуудыг, хүний хөгжлийн, байгаль орчны, уул уурхайн, эдийн засгийн, эрчим хүчний, зам тээврийн гэдэг юм уу бүх бодлогуудыг нэгтгээд бодлогын нэгдсэн зохицуулалт хийгээд төрийн бодлого тодорхойлоод, тэр төрийн бодлогоо тогтвортой хэрэгжүүлж чаддаг байсан. Энд үнэхээр одоо тэр улсын төлөвлөгөөний комисст бол мэргэжилтэй, чадвартай хүмүүс бүгдийг нь уялдуулж зохицуулж эрэмбэлж ажилладаг байсан.

1992 оны Үндсэн хуулиар үндсэндээ бол бүгдийг зах зээл зохицуулна, бүгд зах зээлийн эрэлт нийлүүлэлтээр шийднэ, тэр Төлөвлөгөөний комисс төлөвлөнө гэдэг юм бол социализм гээд хаячихсан. Ингээд гучин жил яваад ирсэн чинь өнөөдөр яасан гэхээр ерөөсөө төлөвлөдөг гэдэг юм хэрэггүй юм байна, төлөвлөдөг гэдэг тэр тогтолцоо, тэр мэргэжилтэй боловсон хүчин бүр алга болчихсон. Үүнтэй холбоотойгоор Хөгжлийн бодлого төлөвлөлтийн тухай хуульд хөгжлийн бодлого төлөвлөлтийн мэдээллийн санг бүрдүүлэх нэгдсэн тогтолцоог бүрдүүлэх, үүнтэй холбоотой боловсон хүчнийг бэхжүүлэх энэ ажлуудыг Улсын Их Хурлын тогтоолын төсөл хийгээд байгаа юм. Яах аргагүй энэ тасалчихсан, гучин жил алга болчихсон. Энэ мэргэжилтэй, чадвартай боловсон хүчин, энийг бий болгохын тулд бид анхаарах ёстой. Энэ бүтцийг бий болгож байж бэхжүүлэх ёстой юм. Энэ тал дээр бол илүү анхаарч ажиллах ёстой.

Хоёрдугаар асуултын тухайд Үндсэн хуульд заагаад байгаа шүү дээ. Хөгжлийн бодлого төлөвлөлт тогтвортой байна гээд. 100 зорилго тавьсан бол таван жилийн хугацаанд 100 зорилго тавьсан бол тэр 100 зорилгынх нь дөрвөн жилийн хугацаанд буюу улс төрийн намууд сонгууль оролцох хөтөлбөртөө 80-ыг нь сонгоно, хүний хөгжлөө, уул уурхайг авах юм уу, зам тээврийн байх юм уу, эдийн засгаа авах юм уу, тэр бодлогын зорилтуудаасаа 80-ыг сонгоно. Ардын нам 80-ыг нь сонгоно, ардчилсан нам 80-ыг сонгоно. Энийг нь аудитаар хянуулна. Монгол Улсын хөгжил таван жилийн зорилго нийцэж байна уу, нийцсэн бол тэрийгээ сонгуульд оролцон бүртгэнэ. Сонгуульд оролцоод Засгийн газрын мөрийн хөтөлбөрийг хэрэгжүүлээд явахдаа тэр 100 зорилгоосоо л 80-ыг нь сонгоод явах ёстой. Хэрвээ энэ 100 зорилгоос гадна сонгосон байх юм бол Үндсэн хууль.

**Ж.Ганбаатар:** Бямбацогт гишүүн нэмж хариулъя.

**С.Бямбацогт:** Үндсэн хууль зөрчсөн байна гээд тэр Засгийн газарт, тэр улс төрийн намд хариуцлага тооцох, сонгуульд оролцуулахгүй байх, сонгуульд орсны дараа Засгийн газар байгуулсан бол Засгийн газарт нь хариуцлага тооцох, огцруулах үндэслэл болно. Яагаад гэвэл Үндсэн хууль зөрчсөн, бас хөгжлийн бодлого төлөвлөлтөд нийцүүлж мөрийн хөтөлбөр боловсруулж, төсвөө төлөвлөгөө хийдэг. Энийг одоо бид нар бас ингээд Улсын Их Хурал жаахан хүчгүй байна гэж бас ярьж байгаа. Улсын Их Хурлын хяналт шалгалтын тухай хууль та бид одоо санаачлаад өнөөдөр Их Хурлаар хэлэлцэх гэж байна.

Яг үүнтэй холбоотойгоор энд үндсэндээ бол Улсын Их Хурлын тэр хяналт шалгалтын энэ төрийн бодлого хэрэгжиж байна уу, төрийн бодлогыг тогтвортой байлгаж чадаж байна уу, төрийн бодлогыг тодорхой байлгаж чадаж байна уу, Үндсэн хуульд заасан энэ заалтыг хэрэгжүүлж байна уу гэдэг дээр Улсын Их Хурал маань өөрөө хяналтаа тавиад өөрөө хариуцлагаа тооцох тийм хүчин чадал Улсын Их Хурлын хяналт шалгалтын анхдагч хуулиар бий болж байгаа. Өөрөөр хэлэх юм бол Хөгжлийн бодлого, төлөвлөлтийн тухай хууль, Улсын Их Хурлын хяналт шалгалтын тухай хууль зэрэгцээд ажиллахад, бидний чадахгүй байна гэж таны хэлээд байгаа асуудлууд үндсэндээ шийдэгдээд явах бүрэн бололцоотой болно гэж ойлгож байгаа.

**Ж.Ганбаатар:** Даваасүрэн гишүүн минь 1 минут тодруулъя.

**Ц.Даваасүрэн:** Ер нь яах вэ, зүгээр, би Үндсэн хууль зөрчих асуудлыг л ярьсан шүү дээ. Тэгэхээр ингээд таван жилийн үндсэн чиглэл байдаг. Гэтэл тав дахь жил дээр нэг улс төрийн хүчин олонх болоод гараад ирвэл энэ зүүний бодлогыг бид нар хэрэгжүүлэхгүй, бид нар барууны бодлогоор явна гэдэг ч юм уу, ингээд наадхыг чинь үгүйсгээд л явна. Нөгөөдөх нь олонх болчихсон байна, нөгөө дөрвөн жил идэж уусан нөхдүүд нь хулчигнаад дуугарч чадахгүй. Хэн ч тэрэнтэй тэмцэж чадахгүй. Ингээд л нөгөөдөх чинь бас л Үндсэн хуулиа зөрчөөд л бүх эрх мэдлийг гартаа аваад явчихна л даа.

Би зүгээр манай нөхцөл байдал ийм байна шүү гэдэг талаас нь л ярьж байгаа шүү дээ. Тэгэхээр би тэр таван жилийн төлөвлөгөөтэй байх юм бол таван жилийн засаглалтай байхгүй бол наадах чинь амьдралд буух болов уу, хэрэгжих болов уу гэдэгт л би эргэлзээд байгаа байхгүй юу. Энийг л хэдүүлээ сайн ярьж байж шийдэхгүй бол нэг их хэрэгждэггүй төлөвлөгөө байгаад байдаг, нэг ярианы сэдэв байгаад байна. Та нар зөрчсөн гээд байдаг. Тэгэхдээ нөгөөдөх нь дийлэнх олонх болчихсон байх юм бол үл тоогоод л яваад өгнө шүү дээ. Тэгэхээр энэ нэг асуудлуудыг л хэдүүлээ одоо зохицуулж харахгүй болохгүй нь гэдгийг та хөгжлийн асуудал.

**Ж.Ганбаатар:** Даваасүрэн гишүүн бараг санал хэллээ дээ. Бямбацогт гишүүн хариулъя.

**С.Бямбацогт:** Дунд хугацааны бодлогын бичиг баримт буюу тэр таван жилийн төлөвлөгөөг үндсэн чиглэлийг бид нар яагаад дөрвөн жилээр хийгээгүй юм бэ гэхээр сонгуулийн мөчлөг дөрвөн жилийн хугацаатай. Сонгуулиар улс төрийн намууд засгийн эрх барьдаг энэ мөчлөгтэй зориуд зөрүүлсэн юм, зориуд. Тэгж байж төрийн бодлого тогтвортой байх төрийн бодлого залгамж чанартай байх энэ эрх зүйн боломжийг Үндсэн хуулиараа бид нар бий болгож өгсөн.

Урьд нь Үндсэн хуульд хөгжлийн бодлого болон хөгжлийн төлөвлөлт нь тогтвортой байна гэсэн заалт байхгүй учраас ялсан нам болгон өөрийн бодлогоо хэрэгжүүлдэг, би амлалтаа биелүүлнэ гэж, гарч ирсэн Ерөнхий сайд болгон өмнөх хийсэн ажил надад хамаагүй, би өөрийн толгойтой, өөр бодолтой хүн гэдэг байдал юм. Тавдугаар цахилгаан станцаас авхуулаад л Улаанбаатарын утаан дээр нэг хэсэг нь шахмал түлш гээд, нэг хэсэг нь газ гээд л, нэг хэсэг нь нөгөө утаагүй зуух гээд л. Ингээд л яг ингэж өөрчлөгдөж явсан.

Тэгвэл төрийн бодлогоо бид нар тогтвортой болгоод өгчихвөл Үндсэн хуульдаа энийгээ заагаад өгчихсөн учраас одоо дур дураараа Засгийн газар болгон ялсан нам болгон өөр өөрсдийн бодлого явуулах бололцоо байхгүй. Үүнийг зориуд таван жил дөрвөн жилийг хооронд нь зөрүүлж байж үндсэндээ төрийн бодлогыг тогтвортой, залгамж чанартай байх асуудлыг хийж өгсөн. Хэрвээ ингээд зөрчигдөөд ялсан нам гарч ирээд өөрийн бодлого явуулна гэх юм бол Үндсэн хууль зөрчсөн гээд хариуцлага хүлээлгэх эрх зүйн үндсийг нь бид нар энэ хууль болон Улсын Их хурлын хяналт шалгалтын тухай хуулиар хийгээд өгчихсөн байгаа.

Хөгжлийн загварын асуудал дээр, Алсын хараа 2050 бодлогын бичиг баримт. Энэ дээр бид нар яг эдийн засгаа ямар бодлогуудад тэр тэргүүлэх ач холбогдоолтой гэж. Хүний хөгжлөө тавих вэ, эдийн засаг дотроос боловсруулах үйлдвэрлэлээ тавих уу, хөдөө аж ахуйгаа тавих вэ гэдгийг тодорхойлчихсон. Энэ дээр бид нар тогтсон загвар гэхээсээ илүү аль нам, аль улс төрийн хүчин, яг гарцаа байхгүй, нэн тэргүүлэх ач холбогдолтой гэдэг эрэмбэлж энүүгээр л бид нар тэр тавьсан дунд хугацааны зорилтдоо хүрэхийн тулд богино хугацаагаар төлөвлөдөг, дунд хугацаа нь урт хугацааны зорилгодоо хүрэхийн тулд явдаг ийм л байхаар Хөгжлийн бодлого төлөвлөлтийн хуульд оруулсан байгаа.

**Ж.Ганбаатар:** Зохихсүрэн нэмж, хариулъя.

**П.Зохихсүрэн:** Даваасүрэн гишүүний асуултад нэмж хариулъя. Даваасүрэн гишүүний асуултад нэмэлт өгье. Таван жилийн үндсэн чиглэлийг сонгуулийн мөчлөгөөс зөрүүлж байгаа нь зориуд бодлогоор нэг ёсондоо дараагийн нам, улс төрийн нам сонгуульд ялсан ч гэсэн энэ бодлогоо тогтвортой үргэлжлүүлж хэрэгжүүлдэг байх. Ийм зорилготой учраас бас үндсэн хуулийн дараагийн органик хуулийн хэмжээнд яригдахаар хөгжлийн бодлогын тухай хуульд оруулж өгсөн гэдгийг бол гишүүн бас хэллээ.

Нөгөө талаар бас энэ хөгжлийн загварын асуудлыг бол хэд хэдэн гишүүн хөндөж байна. Тэгэхээр бид нар энэ Алс хараа 2050 урт хугацааны хөгжлийн бодлогыг Засгийн газраас санаачлан боловсруулж 2020 оны 52 дугаар тогтоолоор Улсын Их Хурлын чуулганаар хэлэлцэгдээд батлагдсан байгаа. Тэгэхээр энд хүний хөгжлийг бодлогын гол цөм болгоод нийгэм эдийн засаг, засаглалын хөгжлийн гол тулгуур, үүн дээр нь байгаль орчин үндэсний нэгдмэл үнэт зүйл, үндэсний аюулгүй байдлын асуудал бол краскотой шиг буюу салбар дамнасан ийм үнэт зүйл байхаар ингэж хөгжлийн бодлогоо тодорхойлсон улсынхаа хөгжлийн загварыг гаргасан байгаа.

Үүн дээр эдийн засгийн тэргүүлэх ач холбогдлыг Алсын хараа дээр тодорхойлохдоо нэмүү өртөг шингэсэн уул уурхай стратегийн мега төслүүд боловсруулах аж үйлдвэр, хөдөө аж ахуй, эрчим хүч, тээвэр логистик, төрөлжсөн аялал жуулчлал, түүнийг дагасан үйлчилгээ, жижиг дунд үйлдвэрлэл, мэдлэгжсэн бүтээлч эдийн засгийг бол эдийн засгийн тэргүүлэх салбар болгон хөгжүүлнэ гэдгийг бид нар Алсын хараа дээрээ заачихсан учраас өнөөдөр Засгийн газар, Ерөнхий сайд ч бас энэ эдийн засгийн тэргүүлэх салбаруудыг хэрхэн яаж хөгжүүлэх вэ гэдгийг төлөвлөгөөндөө тусгаад, бодит ажил үйл хэрэг болгохын тулд ингээд ажиллаад явж байгаа. Тэгэхээр бид нар бол энэ хөгжлийн загварын асуудлыг бол Алсын хараа дээрээ тодорхойлоод ингээд тусгаад явж байгаа гэдгийг нэмж тодруулъя. Баярлалаа.

**Ж.Ганбаатар:** Би хоёр асуулт асуугаадахъя, давхцуулахгүйгээр. Энэ уул нь бол Бямбацогт гишүүний тайлбарлаж байгаа, Зохихсүрэнгийн нь тайлбарлаж байгаагаар бол их сайн, гоё л, яг ихэнх хүний хүсэж байгаа зүйл байгаа юм л даа. Тэгээд одоо хэрэгжилт нь яах бол гэж яг Даваасүрэн гишүүний санаа зовж байгаатай би адилхан л санаа зовж байна. Яг мэргэжилтэй боловсон хүчнүүд нь байгаа юу? Улс төрийн томилгоонууд орчих болов уу гэдэг яг зөв.

Одоо хүмүүс нь эрэмбэд, ашиг сонирхлоо ангилдаг хүмүүс нь энэ яаманд ажиллах болов уу үгүй юу? Энийг яаж хийх вэ гэдэг талаар нь. Тэгэхээр энийг би нэрнээс нь авхуулаад л энэ хөгжлийн төлөвлөлт, эдийн засгийн яам гэхээсээ илүү эдийн засаг, хөгжлийн төлөвлөлтийн яам ч юм уу, тэгээд эдийн засаг гэдэг үгийг нь яагаад хойно нь оруулчихсан юм бэ гэдгийг Бямбацогт гишүүнээс асууя.

Эдийн засгийн асуудал чинь нэг номерын асуудал гэж би ойлгож байгаа. Угаасаа эдийн засгийнхаа асуудлыг дагаад хөгжлийн төлөвлөлтийн асуудлууд л явах ёстой гэж ойлгож байгаа юм. Тэгэхээр энийг тэр нөгөө дагаж байгаа хуулиас нь харахаар хөгжлийн төлөвлөлт, эдийн засгийн яам гээд нэрийг нь хийчихсэн юм байна. Тэрнээс гадна энэ Засгийн газрын тухай хуулийн нэмэлт, өөрчлөлт оруулах тухай хууль дээр бол чиглэлийг нь бол их сайн гаргаж өгсөн байна л даа. Гэхдээ нөгөө бусад, өнөөдөр байгаа яамдууд дээр нь тэр чиглэлүүдийг нь хасах давхцуулахгүй байх, хоорондоо давхцалдахгүй байх.

Одоо энэ яам өөрөө их тийм суурьтай. Таны энэ хууль дээр бичсэн шиг ийм суурьтай байх талаас нь яаж анхаарсан бол оо? Би жижиг, дунд үйлдвэрлэлийн асуудлыг хариуцна гээд, та бол энэ яам хариуцна гээд тавьчихсан байна шүү дээ. Тэгтэл Хүнс хөдөө аж ахуйн яаман дээр байдаг байх аа, тэгээд хоорондоо ингээд юмнуудаа булаацалдаад, тэгээд энэ яам нь ер нь суурь байхгүй учраас яг өмнөх байгуулагдаж байсан яамдууд шиг тийм үр дүнгүй болчих вий гэдэг дээр Бямбацогт гишүүн ер нь юу гэж бодож байна гэдгийг асууя.

Хоёрдугаарт тэр даргын зөвлөлийн дэргэд дахиад нэг зөвлөл байгуулагдах юм байна л даа. Зөвлөлийн дэргэд зөвлөл байгуулагдах юм байна гэж ойлголоо. Тэгээд тэр зөвлөлөөс гаргаж байгаа шийдвэр нь өөрөө зөвхөн зөвлөлд зөвлөгөө өгөх шийдвэр гаргах юм уу? Зөвлөлийн дэргэдэх зөвлөл ярьж байгаа шүү дээ. Намайг үзэж байгаа хүмүүс бол ойлгохгүй байгаа байх. Тэр зөвлөлийн дэргэдэх зөвлөл ер нь яг ямар шийдвэрүүд гаргах вэ? Яг ямар чиг үүрэгтэй вэ? Хэдий хүртэл байгуулагдах юм, эсхүл энэ яам байгуулагдаад энэ зөвлөл байхгүй юу, эсхүл яам байгуулагдсан ч гэсэн энэ зөвлөл ер нь цаашдаа яваад байх юм уу? Тэр яам байгуултал Их Хурал дээр бас ийм баг хэрэгтэй гэж үзэж байна уу? Тийм бол энийг би бас зөв болов уу гэсэн байдалтай байна. Тэгээд Шадар сайдаар ахлуулаад ер нь тэр маш тийм зөв чигтэй, маш тийм хүчтэй яам байгуулагдаад явна гэдэг дээр нь санал нэгтэй байна. Хариултаа авъя.

Бямбацогт гишүүний микрофоныг өгье.

**С.Бямбацогт:** Хууль санаачлагчид энэ Хөгжлийн бодлого төлөвлөлтийн тухай хууль болон саяын нэмэлт, өөрчлөлтийг батлахдаа Япон улсын, Хятад улсын, Сингапурын, Малайзын, Казахстаны гээд олон улсын хөгжлийн бодлогын бичиг баримтууд, хөгжлийн бодлогоо төлөвлөхдөө яаж төлөвлөдөг, хэрэгжилтэд хяналт тавихад яаж хяналт тавьдаг, үр дүнг нь яаж тооцдог вэ гэдэг асуудлыг нэлээн судалсан. Ингэж байж Хөгжлийн бодлого төлөвлөлт, түүний удирдлагын тухай хуулийг бид баталсан.

Хөгжлийн асуудал, хөгжлийн бодлогын асуудал, хөгжлийг төлөвлөх гээд энэ бол томоохон асуудал байгаа. Тэгээд эдийн засаг гэдэг маань улс, нийгмээ хөгжүүлэх, нийгмийн нийгмийн амьдрал, эдийн засаг, байгаль орчин, хүний хөгжил гээд олон асуудлууд байдаг. Эдийн засгийн нь гэх юм бол арай жоохон явцуу салбарын болчих гээд байгаа учраас бид нар хөгжил гэдэг хүнээ хөгжүүлэх. Хөгжил гэдэгт маань үндсэндээ таны ярьж байгаа тэр байгаль орчны асуудал чинь, дээрээс нь хүнээ хөгжүүлэх асуудал чинь, дээрээс нь тэр эдийн засгийн асуудал чинь, тэгээд дээрээс нь одоо дэд бүтцийн асуудлууд бүгдээрээ багтчихаж байгаа.

Тийм учраас Хөгжлийн төлөвлөлт, эдийн засгийн яам. Бид тэр хөгжилд хүргэхийн тулд санхүүгийн эх үүсвэр хэрэгтэй. Хөгжилд хүрэхийн тулд байгаль орчноо хамгаалах хэрэгтэй, хөгжилд хүрэхийн тулд хүний хөгжиж хөгжүүлэх хэрэгтэй гэдэг үүднээсээ Хөгжлийн төлөвлөлт, эдийн засгийн яам гэдэг байдлаар нэр томьёогоор нэрлэж байгаа. Гэхдээ нэрийг бол тодорхой хэмжээгээр өөрчлөх бололцоо байгаа. Эдийн засгийн хөгжлийн яам хуучин байсан. Өөр байдлаар нэрлэх нь бол нээлттэй. Энэ хэлэлцэх эсэхийг нь шийдсэний дараа бол тэр яамны нэрийг тодорхой хэмжээгээр та бүхэн бол өөрчилж болно.

Яамдын чиг үүргийн тухайд бас яг ингээд судалгаа хийж байх явцдаа ер нь бол энэ яаманд бол иймэрхүү чиг үүргүүд нь байж байж тодорхой ажлаа явуулах бололцоо бүрдэх юм байна. Макро эдийн засгийн асуудал, хөгжлийн бодлогын асуудал, гадаад худалдаа, хөрөнгө оруулалтын асуудал. Ингээд үндсэндээ бол нэг макро том түвшний бодлого.

**Ж.Ганбаатар:** Бямбацогт гишүүн гүйцээж хариулъя.

**С.Бямбацогт:** Энэ яаманд бас зохих байх нь зохистой юм болов уу. Бас мөн судалгаа хийх явцдаа бусад улс орнуудын энэ Хөгжлийн төлөвлөлт, одоо Эдийн засгийн яамны чиг үүрэгт ямархуу чиг үүргүүд байна гэдгийг бас судалж үзсэн. Тэгээд энэ хүрээндээ ийм байвал зохистой юм байна. Хуучин ч гэсэн төлөвлөгөөний комисс гэж байхдаа бас ямархуу чиг үүргүүдийг хариуцдаг байсан яг тэр чиг үүргүүд бас хуучин 1980-аад оны тогтолцоог бид нар судалж үзсэн гэдгийг бас хэлье.

Зөвлөлийн тухайд Улсын Их Хурал бол төрийн эрх барих юм уу, төрийн бодлого тодорхойлох дээд байгууллага хууль тогтоох. Тийм учраас хөгжлийн бодлогын асуудал Улсын Их Хурлын Үндсэн хуулийн дараа орох хамгийн том асуудлуудын нэг. Тэр үүднээсээ Улсын Их Хурал маань Засгийн газрын оруулж ирж байгаа хөгжлийн бодлогын бичиг баримтуудыг хэлэлцэж боловсруулж, батлахдаа тодорхой хэмжээний бас өөрийн чадавхтай байх ёстой гэдэг үүднээсээ даргын зөвлөлийн дэргэд ийм бас зөвлөл ажиллая. Эрдэмтэн судлаачид, бусад туршлагатай хүмүүсээс бүрдсэн зөвлөл ажиллаад Засгийн газрын оруулж ирж байгаа энэ хөгжлийн бодлогын бичиг баримтуудын чанар, стандарт шаардлагыг хангуулах тал дээр байнга ажиллана.

Дээрээс нь хэрэгжилт нь бид нар байнга хяналт тавьж явах ёстой. Хэрэгжилтээ зөв хэрэгжүүлж байна уу, буруу хэрэгжүүлж байна уу, хэрэгжилт нь үр дүнтэй байна, үр дүнгүй байна уу, зохих хугацаандаа хэрэгжүүлж чадаж байна уу, удаан байна уу, хурдан байна уу гэдэг дээр нь Улсын Их Хурал байнгын хяналт тавьж ажиллах ёстой. Улсын Их хурлын баталсан хууль, тогтоол, шийдвэртэй хяналт байх үүднээсээ. Ийм чадавхтай зүйл байж байж энэ хяналт тавих хяналтын чиг үүргээ хэрэгжүүлэх бас бололцоо боломжийг бүрдүүлнэ гэж үзсэн учраас даргын дэргэдэх зөвлөлийн дэргэд ийм бас хөгжлийн бодлогын зөвлөлөөс байх асуудлыг бас оруулж ирж байгаа. Гэхдээ гишүүд шаардлагагүй гэж үзэх юм бол хасах нь бол нээлттэй.

**Ж.Ганбаатар:** Баярлалаа. Гишүүд асуулт асууж дууслаа. Болормаа, 1 минут.

**Ц.Болормаа:** Нэмэлт тодруулга товчхон хэлье. Яамны эрхлэх асуудлын хүрээг бид нар энэ дагасан хуулийн төслөөрөө оруулахдаа 1945 оны 11 дүгээр сарын 23-нд Төлөвлөгөөний комисс байгуулагдсанаас хойш өнөөдрийг хүртэл яг энэ асуудлыг эрхэлж байсан институц нийт найман удаа өөрчлөн зохион байгуулагдаж байхдаа, харьцуулан судлаад үзэхээр 20 төрлийн чиг үүргийг яг хэдий үед, ямар байдлаар тухайн институцүүдэд оноож байсан бэ гэдгээр нь харьцуулан судалж үзээд тэрний дунджаас нь хамаараад, мөн бусад орны харьцуулсан судалгаатайгаа уялдуулаад ингээд энэ чиг үүргүүдийг тухайн эдийн засаг, хөгжлийн асуудал төлөвлөлтийн асуудал хариуцсан яам маань бол ийм чиг үүрэгтэй байх нь зөв зүйтэй юм байна гэж үзсэний үндсэн дээрээс одоо энэ төсөлд тусгагдсан чиг үүргүүдийг оруулж.

**Ж.Ганбаатар:** Тэгээд чиг үүргүүдээр дундаас нь алдчих вий гэж би бас санаа зовж л асуусан л даа. Чиг үүргээ гүйцэд хэрэгжүүлэх, нэлээн бас тийм ул суурьтай байх тэр талаас нь бас санаа зовсон шүү. Дундаас нь тэгээд хүлээн зөвшөөрөгдөхгүй болчих вий гэдэг талаас санаа зовсон.

Гишүүд асуулт асууж дууслаа. Хуулийн төслийн үзэл баримтлалтай холбогдуулан үг хэлэх Их Хурлын гишүүд нэрсээ өгөхийг хүсье. Даваасүрэн гишүүн байна, Чинзориг гишүүн байна. Өөр гишүүн байна уу?

Даваасүрэн гишүүн үг хэлье.

**Ц.Даваасүрэн:** Манай гишүүд бас энэ бодлого төлөвлөлтийн асуудал дээр нэлээн сүүлийн үед ач холбогдол өгөөд энэ зохицуулах талаас нь анхаараад хуулийн төсөл санаачлаад явдаг болчихсон байгаа юм. Энэ нь зүйтэй. Тэгэхдээ яагаад Монголд энэ болохгүй байна вэ гэдгийг л бид нар сайн бодох ёстой юм. Гадаад орнуудын жишээ татаж байна, зөв. Ялангуяа Солонгос бол энэ дээр хамгийн чадварлаг, тэр арга хэмжээг хэрэгжүүлж байгаа орон шүү дээ. Өмнөд Солонгос. Бодлогын түвшиндөө тэнд одоо хариуцлага хүлээх ёс зүйтэй улс төрчид байгаад байгаа юм, хариуцлагаа ухамсарладаг.

Энэ хуулийг зөрчиж болохгүй, энэ бодлого төлөвлөлт ингэх ёстой, намууд ингэж хамаагүй том том амлалтууд авч энэ хөгжлийн бодлого төлөвлөлтөө гажсан юмнууд хийж болохгүй гэдэг тийм хариуцлага ёс зүйтэй байгаа байхгүй юу, улс төрчид нь бол. Хэрэгжилтийн шатандаа болохоор тэр төлөвлөлт мөлөө энэ асуудлыг үнэхээр чадварлаг, мэргэжлийн баг, бүтэц авч яваад байгаа байхгүй юу. Тэнд зөвхөн яам биш хүрээлэн институтууд байгаа юм.

Манайд бол яаж байна гэхээр манайд бол болохгүй зүйлээ сайн мэддэг. Тэрэн дээр сайхан амлалт хийж улс төр хийдэг. Үндсэндээ арга зам, шийдлийг нь бол мэддэг гэсэн үг. Гэхдээ хэрэгжүүлье гэж сэтгэл гаргадаггүй байхгүй юу. Хэрэгжүүлье гэж сэтгэл гаргадаггүй. Санал авъя гээд халамжид бол сэтгэл гаргадаг. Тавдугаар цахилгаан станц гэдэг юм уу, усан цахилгаан станц, хэд хэдийг барих мөнгийг бид нар халамжид цацчихаж байна шүү дээ, тийм ээ? Тэгэхээр энэ дээрээ бид нарын бол ялгаа бий.

Бид нарын нэг жил халамжид гаргаж байгаа мөнгөөр бүх суманд 5-8 тэрбум төгрөгийн үйлдвэр барих мөнгө байгаа шүү дээ. Хэрвээ бид нар энийг хийчихсэн байсан бол өнөөдөр Монголд ямар орон байх вэ, ядуурал ямар түвшинд болох вэ? Тэгэхээр энийг хийе гэдэг тийм хариуцлагаа ухамсарладаг ёс зүй бидэнд байхгүй байгаа учраас л өнөөдөр энэ байдал чинь бол бий болчхоод байгаа гэдгийг бас бид ойлгох ёстой. Энэ Их Хурал, энэ Засгийн газар, бодлогын шатандаа энийг хариуцлагаа ухамсарладаг ёс зүйтэй болох хэрэгтэй шүү дээ. Тэгэхгүй бол яах юм бэ? Явахгүй шүү дээ. Тэгээд нөгөө талдаа үнэхээр чадварлаг тэр мэргэжлийн багийг нь бэлдэх тэр бүтцийг нь бий болгох дээр бол анхаарах ёстой.

Ер нь эцэстээ бол бид нар хүний хүчин зүйл, хүний чадварыг үнэлдэг болж байж л явна. Өнөөдөр Монгол тэрийг үнэлэхгүй шүү дээ. Монголын сайхан залуучууд гаднын компанийн үнэтэй цалин, ажил хийгээд л байж байна шүү дээ. Өнөөдөр гаднын IT-гийн компаниуд яаж байна вэ, монгол залуучуудыг л авч ажиллуулж байна шүү дээ. Яагаад гэвэл тэд нар бусдаас ялгарах нь юу вэ, тэд нар юмыг ингээд хөгжүүлэхийн төлөө байдаг.

Гаднын ажилчид бол зүгээр өөрийнхөө ажлыг хийгээд л, өнгөрөөхийг боддог бол монгол хүн бол тэрийг хөгжүүлэхийн төлөө байдаг. Бодол санаагаа хөгжүүлж байдаг. Тэр чадварыг нь өнөөдөр гаднын компаниуд ашигладаг болчихсон байна шүү дээ. Америкийн зах зээл дээр IT-гийн компаниуд монголын чадварлаг залуучуудыг өнөөдөр авдаг болчихсон байна шүү дээ. Бид нар чадварлаг залуучуудаа хаячихаж байгаа шүү дээ. Нам дагаснууд нь л өнөөдөр ингээд л энэ төрд суучхаад л, энэ бүх бодлого төлөвлөлтийг чинь нураагаад, бизнесээ цэцэглүүлээд л байж байгаа шүү дээ.

**Ж.Ганбаатар:** Чинзориг гишүүн үг хэлье.

**С.Чинзориг:** Хуулийн төслийг хэлэлцэхийг бол дэмжиж байгаа юм. Засгийн газраас өргөн барьсан хуультай хамтатгаад нэгтгээд хэлэлцээд явах ийм боломжтой байх гэж бол бодож байна. Би Төлөвлөгөөний комиссын үйл ажиллагаа ямар түвшинд яаж ажилладаг байсан гэдэг бас гадарлана л даа. Төлөвлөгөөний комисст бас ажиллаж байсан, Төвлөгөөний комиссын бас үлдэгдлийн нэг л дээ. Төлөвлөгөөний комиссыг бол нэлээн өндөр түвшний статусаар нь авч үздэг байсан юм. Төлөвлөгөөний комиссын дарга нь Сайд нарын Зөвлөлийн орлогч дарга, Төлөвлөгөөний комиссын нэгдүгээр орлогч дарга нь төрийн сайд гэсэн ийм статустай. Бусад яамдууд бас нэлээн өндөр статустай авч явдаг ийм л бүтэцтэй байгууллага байсан юм. Тэгэхээр одоо бол бид нар энэ хууль яах вэ ингээд өөрчлөлтөө орж байгаа. Гэхдээ цаашаа Ганбаатар даргын яриад байгаа бол үнэн шүү. Цаашдаа бид анхаарах ёстой.

Засгийн газрын тухай хуульд өөрчлөлт оруулах асуудлыг бас цаашдаа бол нэлээн өргөтгөж, бас нэлээн гүнзгийрүүлж авч үзэх хэрэгтэй. Яагаад вэ гэхээр, одоо манайх чинь нөгөө нэгдсэн төлөвлөгөөний байгууллага байхгүй учраас салбарын яамд чинь бүгд бодлогын яам гээд явж байгаа байхгүй юу. Бүх бодлогын яамд гээд явж байгаа. Тийм учраас бид нар нэгдсийн бодлого төлөвлөлтийн яамтай болох юм бол Засгийн газрын тухай хуульд бас өөрчлөлт оруулах асуудал нэлээн бас нухацтай авч үзэж, яамдын ямар бодлогын түвшний асуудлыг нь энэ Хөгжлийн бодлого, төлөвлөлтийн хуулиар хөгжлийн бодлого, төлөвлөлтийн асуудал эхэлсэн төрийн захиран төв байгууллага хариуцах вэ гэдгээ ангилж зааглаж тодорхойлж байх асуудал зайлшгүй бас гарна.

Энэ бол бас нэлээн том ажил. Энэнийг маш сайн оновчтой зохион байгуулж, чиг үүргийн ялгааг нь маш сайн нарийн тогтоож өгч чадах юм бол бас энэ Хөгжлийн бодлого, төлөвлөлтийн хууль хэрэгжих, тэр яам нь одоо үйл ажиллагаа нь үр дүнтэй өгөх ийм асуудлууд гарна гэдгийг бас хэлмээр байгаа юм.

Хоёр дахь асуудал нь тэр даргын дэргэдэх зөвлөлийн дэргэд эрдэмтэд судлаачдаас бүрдсэн зөвлөл ажиллана гээд байгаа юм. Би хуулийн төсөл санаачлагч. Гэхдээ бас жаахан эргэлзээ л байгаа юм. Харин тэр зөвлөлийн дэргэдэх зөвлөл байх биш, харин Хөгжлийн бодлого, төлөвлөлтийн яам маань өөрөө дэргэдээ судалгааны маш том байгууллагатай байх асуудлыг харин бид авч үзмээр байна. Ингээд үгээ өндөрлөе. Миний интернэт муу байна. Ийм хоёр асуудлыг би цаашдаа бас анхаарах ёстой гэсэн заалттай байна.

**Ж.Ганбаатар:** Баярлалаа. Үг хэлэх гишүүдийн нэр дууссан.

Одоо санал хураалт явуулъя гишүүд анхааралтай байхыг хүсье.

Хөгжлийн бодлого төлөвлөлт, түүний удирдлагын тухай хуульд нэмэлт оруулах, өөрчлөлт оруулах тухай хуулийн төсөл болон Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг үзэл баримтлалынх нь хүрээнд хэлэлцэхийг дэмжих нь зүйтэй гэсэн томьёоллоор санал хураалт явуулъя. Эхлээд бүртгэлийн санал хураалт явуулна.

Санал хураалтыг явуулъя. Гишүүд анхааралтай байхыг хүсье. Ганхуяг гишүүн, Батлут гишүүн, Оюунчимэг гишүүн, Цогтгэрэл, Ганибал гишүүн нарыг анхааралтай байхыг хүсье.

Санал хураалт

83,3 хувийн саналаар санал дэмжигдлээ. Ажлын хэсэгт баярлалаа.

Дараагийн асуудалдаа оръё.

**Гурав.Ажлын хэсгийг байгуулах тухай Байнгын хорооны тогтоолыг хэлэлцэнэ.**

Засгийн газар, улсын их хурлын гишүүдээс өргөн мэдүүлсэн хөгжлийн бодлого, төлөвлөлт, түүний удирдлагын тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг нэгтгэн боловсруулж хэлэлцүүлэгт бэлтгэх үүрэг бүхий Ажлын хэсгийг байгуулах тухай Байнгын хорооны тогтоолыг хэлэлцэнэ.

Чинзориг гишүүнээр ахлуулах саналтай байгаа. Их Хурлын даргатай бас энэ талаар ярилцсан. Өөр саналтай Байнгын хорооны гишүүн байна уу? Алга байна. Чинзориг гишүүнээр ахлуулъя гэсэн саналаар санал хураалт явуулъя.

Санал хураалт

Баярлалаа. Бямбаа гишүүндээ баярлалаа. 88.9 хувийн саналаар Чинзориг гишүүн даргаар сонгогдлоо. Чинзориг гишүүнийг ажиллаа мундаг хийнэ гэдэгт итгэж байна аа. Амжилт хүсье.

Байнгын хорооны хурал өндөрлөлөө. Байнгын хорооныхоо гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ Б.БАТГЭРЭЛ